Tetap bantu penduduk walau rumah sendiri tenggelam banjir
Oleh YATIMIN ABDULLAH

4 Mac 2022, 3:54 pm
RANTAU PANJANG – Seorang mangsa banjir tetap ligat membantu penduduk yang terjejas meskipun rumahnya sendiri di Kampung Bakat Hilir di sini ditenggelami banjir setinggi 0.5 meter.
Arif Mahmood, 45, berkata, semangat sebagai sukarelawan mendorongnya untuk meneruskan kerja-kerja amal terhadap mangsa yang terkesan dengan banjir.
Menurutnya, dia mula menghulurkan bantuan kepada jiran-jiran terdekat pada hari kedua banjir di kawasan kampungnya pada Ahad lalu.
“Meskipun stok bekalan makanan untuk diagihkan kepada golongan memerlukan turut ditenggelami banjir, ia bukan penghalang untuk saya terus berbakti. Banjir kali ini disifatkan lebih teruk berbanding 2014 lalu apabila ramai yang terkesan berbanding sebelumnya,” katanya ketika ditemui Kosmo! hari ini.
Arif memberitahu, dia akan memperuntukkan masa selama satu jam setiap hari untuk membersihkan rumah, manakala selebihnya digunakan untuk membantu orang ramai.
“Saya terharu dapat melihat orang lain gembira dan apa yang dilakukan ini adalah ikhlas. Sejak banjir melanda Rantau Panjang, saya banyak menerima sumbangan dalam bentuk kewangan. Jadi, saya tidak kisah berpenat asalkan amanah yang diberikan oleh penyumbang dapat disempurnakan,” ujarnya. – KOSMO! ONLINE


Lelaki bahagia kahwini pasangan kembar tiga serentak
Oleh Kosmo

4 Mac 2022, 4:00 pm
KALEHE, REPUBLIK DEMOKRATIK CONGO – Seorang lelaki di Republik Demokratik Congo bertindak mengahwini  pasangan adik-beradik kembar tiga secara serentak selepas mengakui jatuh cinta kepada mereka, lapor akhbar Daily Star semalam.
Menurut Luwizo, 32, dia membuat keputusan  sukar itu selepas ‘dilamar’ oleh ketiga-tiga wanita berkenaan untuk mengahwini mereka.
“Saya menuruti permintaan itu kerana mereka merupakan kembar tiga. Ia bukan satu keputusan yang mudah kerana sehingga sekarang, ibu bapa saya masih tidak memahami apa yang saya lakukan ini,” katanya.
Tambah Luwizo, dia pada mulanya telah jatuh cinta dengan salah seorang daripada kembar seiras tersebut, Natalie selepas berkenalan di media sosial.
“Saya tidak dapat menolak kecantikannya. Apabila kami bertemu, kami sering berpelukan dan akhirnya membuat keputusan untuk berkahwin,” ujarnya.
Sementara itu, menurut salah seorang daripada kembar bernama Natasha, Natalie dan Nadege itu, Luwizo terkejut apabila diminta mengahwini ketiga-tiga mereka selepas menjalinkan hubungan cinta dengan Natalie.

“Namun, disebabkan dia telah jatuh cinta kepada kami bertiga, tiada yang mampu menghalang perkahwinan ini kerana kami juga mencintainya,” katanya. – AGENSI


Pukul isteri, suami dijel dan denda
Oleh NUZULSHAM SHAMSUDDIN

4 Mac 2022, 4:16 pm
SELAYANG – Akibat menumbuk dan menendang isterinya kerana berang ditanya mengenai wang sewa rumah , seorang pengawal keselamatan dipenjara tiga bulan dan didenda RM1,000 oleh Mahkamah Majistret di sini hari ini.
Majistret Nur Hafizah Rajuni menjatuhkan hukuman itu terhadap M. Dhurai Singham, 48, selepas lelaki itu mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh menjalani hukuman penjara bermula dari tarikh dia ditangkap pada 3 mac lalu dan dipenjara sebulan sekiranya gagal membayar denda. Tertuduh membayar denda berkenaan.
Mengikut pertuduhan, bapa kepada tiga anak itu didakwa dengan sengaja menyebabkan kecederaan ke atas isterinya berusia 42 tahun, di sebuah rumah di Kampung Sungai Bakau Rawang, pukul 5.03 petang pada 2 Mac lalu.
Berikutan itu pertuduhan dikemukakan mengikut Seksyen 323 Kanun Keseksaan yang membawa hukuman penjara maksimum setahun atau denda RM2,000 atau kedua-duanya, dan dibaca bersama Seksyen 326A kanun sama yang memperuntukkan hukuman maksimum dua kali ganda bagi sabitan di bawah Seksyen 323.
Terdahulu, Timbalan Pendakwa Raya Khairunnisak Hassni memohon hukuman setimpal bagi memberi pengajaran kepada tertuduh dan orang lain agar tidak melakukan kesalahan sama.

Bagaimanapun, tertuduh yang tidak diwakili peguam merayu hukuman ringan kerana dia berpendapatan rendah selain perlu menyara keluarga.
Mengikut fakta kes, pada hari kejadian tertuduh bertindak menumbuk pengadu (isteri) di bahagian belakang kepala dan menendang mangsa hingga terjatuh selepas isterinya bertanya mengenai wang sewa rumah. – KOSMO! ONLINE


Bayi 24 hari maut selepas menyusu
Oleh NOR AINNA HAMZAH

5 Mac 2022, 9:43 pm
REMBAU – Seorang bayi perempuan berusia 24 hari ditemui sudah tidak bernyawa selepas menyusu di kediaman keluarganya di Kampung Batu 1, Pedas Tengah di sini tengah hari tadi.
Dalam kejadian tersebut, bayi berkenaan, Nurul Ain Darwisya Hanafiruz dikejarkan ke Hospital Rembau oleh ibunya namun disahkan telah meninggal dunia oleh petugas perubatan.
Ketua Polis Daerah Rembau, Deputi Superintenden, Hazri Mohamad berkata, berdasarkan laporan awal ibu bayi berkenaan berusia 40 tahun menyusukan anak keenamnya itu kira-kira pukul 12.39 tengah hari.
“Bayi itu yang tidur diletakkan di atas kereta sorong di ruang tengah rumah.  Setengah jam kemudian semasa kakak bayi berkenaan ingin membetulkan bedung telah mendapati adiknya dalam keadaan tidak bertindak balas.
“Si ibu telah membawa bayi berkenaan ke Unit Kecemasan Hospital Rembau. Doktor bertugas mendapati tiada nadi dikesan dan tubuh bayi berkenaan dalam keadaan telah sejuk.
“Bantuan pernafasan telah diberikan, namun bayi tersebut tiada tindak balas dan bayi disahkan telah meninggal dunia,” katanya ketika dihubungi hari ini.

Hazri berkata, pihak polis menerima laporan berhubung kejadian berkenaan pada pukul 5.09 petang.
Menurut beliau, siasatan lanjut sedang dijalankan dan doktor memaklumkan semasa kelahiran bayi tersebut di Hospital Rembau dalam keadaan sempurna, namun wajah bayi berkenaan ada menunjukkan tanda “Down Sindrom”.
“Doktor menyatakan pemeriksaan susulan akan dilakukan apabila bayi berkenaan berusia sebulan. Buat masa ini ujian calitan Covid-19 telah dijalankan, tetapi masih belum dapat keputusan,” katanya.
Kata beliau, punca kematian akan diketahui selepas keputusan bedah siasat dilakukan esok. – KOSMO! ONLINE


Lelaki Poland kalis kesejukan, berendam dalam ais lebih tiga jam
Oleh KOSMO!

5 Mac 2022, 8:30 pm
VILNIUS, Lithuania – Seorang lelaki Poland memecahkan Guinness World Records dengan menenggelamkan badannya di dalam ais selama 3 jam 28 minit di Lithuania, lapor United Press International (UPI) semalam.
Valerjan Romanovski memasuki tangki kaca dipenuhi ais di Wilenski dalam percubaan untuk memecahkan rekod dunia yang sebelum ini dipegang oleh Romain Vandendorpe dari Perancis selama 2 jam 35 minit dan 33 saat.
Lelaki itu berkata, dia telah berlatih untuk rekod itu selama enam bulan.
“Saya berdepan dengan kesejukan selama bertahun-tahun. Setengah tahun sebelum melakukan percubaan ini, saya memutuskan untuk menguji kekuatan sendiri,’’ kata Romanovski kepada Guinness.
“Saya melakukan banyak latihan sebelum memutuskan untuk mencapai rekod ini,’’ jelasnya.
Romanovski sebelum ini memecahkan rekod dunia untuk jarak terjauh berbasikal secara ‘off-road’ dengan catatan masa 12 jam dan jarak perjalanan 314.64 kilometer.

“Saya bersedia memecahkan rekod dunia berendam dalam ais seperti berbasikal. Persediaan untuk mencapai kedua-dua kejayaan ini dilakukan melibatkan latihan, rehat dan pemulihan tenaga.
“Latihan tidak sukar bagi saya. Badan saya bersedia untuk itu. Saya sukakan cabaran baharu. Saya gunakan pengetahuan paramedik, saintifik dan perubatan,’’ kata Romanovski. – Agensi


Kak Long tukang urut ‘sound’ Kak Long air batu
Oleh KOSMO!

5 Mac 2022, 8:26 pm
PETALING JAYA – Kejadian seorang wanita dan anak lelakinya memarahi kakitangan sebuah kedai serbaneka dan restoran makanan segera yang tular dipercayai di Terengganu terus mendapat perhatian orang ramai.
Terkini, seorang wanita yang menggelarkan dirinya sebagai Kak Long Tukang Urut pula ‘membasuh’ wanita yang turut dikenali sebagai Kak Long Kosmetik.
Jelas Kak Long Tukang Urut melalui satu klip video yang ditayangkan di laman sosialnya berkata, jika rasa duit tidak cukup, tidak perlulah untuk makan di kedai makanan yang mahal dan terkenal seperti KFC.
“Dah tahu duit ada RM30, beli je ayam penyet tepi jalan, murah pun murah. Kalau tak pun beli sahaja ayam tiga ketul beli banyak-banyak boleh makan dengan suami dekat rumah.
“Ini duit pun RM30, nak pergi makan KFC, pastu bising pasal air batu (ais) tak ada la. Kalau nak bising sangat ambil je batu tepi jalan tu,” jelasnya.
Klip video tersebut turut mendapat sambutan dari orang ramai dan ramai bersependapat dengan Kak Long Tukang Urut, rata-rata bersetuju dengan apa yang dikatakan oleh wanita tersebut.

“Betul lah tu, dah tahu duit cukup-cukup tak payah la buat live. Nak marah saja mesti buat live. Paling geram dengar pula suara anak dia tu,” jelas Nafis Koci.
“Tak payah la nak beriya sangat pasal air batu, pasal anak kau dituduh tu. Sendiri buat hal sendiri tanggung la, senang sahaja.
“Kak Long Tukang Urut ni pun boleh tahan ‘tembak’ orang, tapi apa yang dia cakap memang betul. Dah-dah la tunjuk diri kita tak cerdik,” jelas Piaggio Mustapa. – KOSMO! ONLINE.


Penunggang motosikal maut digilis lori
Oleh IVAN AMIRUL

5 Mac 2022, 9:57 pm
KOTA KINABALU – Seorang penunggang motosikal berusia 22 tahun maut selepas digilis sebuah lori 10 tan dalam kemalangan di Jalan Batayan Minintod di sini hari ini.
Dalam kejadian pukul 7.30 pagi itu, penunggang berusia 22 tahun berkenaan disahkan meninggal dunia di lokasi kejadian akibat kecederaan parah di kepala.
Ketua Polis Daerah Kota Kinabalu Asisten Komisioner Mohd. Zaidi Abdullah berkata, siasatan awal mendapati mangsa yang menunggang motosikal jenis Demak EX90 sedang bergerak dari arah belakang lori terbabit semasa kejadian.
“Mangsa bertindak memotong lori berkenaan, namun dikatakan hilang kawalan sebelum terjatuh ke bawah lori. Mangsa digilis sejauh 14 meter bersama motosikalnya di bahagian tayar belakang lori.
“Akibat kemalangan itu, mangsa mengalami kecederaan parah di kepala,” katanya ketika dihubungi.
Mohd. Zaidi berkata, sebuah kenderaan lain yang turut berada di belakang lori berkenaan merakam keseluruhan kejadian itu menggunakan perakam dashcam.

Menurut beliau, rakaman video kejadian tersebut sudah diserahkan kepada pihak polis untuk membantu siasatan lanjut.
Tambah beliau, sampel darah pemandu lori tersebut akan diambil untuk dihantar ke jabatan kimia bagi pemeriksaan kandungan alkohol dan dadah.
“Siasatan lanjut sedang dijalankan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Britain kumpul derma RM300 juta dalam masa 24 jam untuk Ukraine
Oleh KOSMO!

5 Mac 2022, 9:30 pm
LONDON – Wang sebanyak £55 juta (RM304.2 juta) hasil sumbangan orang ramai  berjaya dikumpulkan di Britain dalam tempoh hanya 24 jam untuk disalurkan kepada pertubuhan-pertubuhan  kebajikan bagi membantu penduduk Ukraine yang terjejas dalam peperangan, lapor akhbar Metro UK semalam.
Menurut Jawatankuasa Kecemasan Bencana (DEC), beratus-ratus ribu individu memberikan sumbangan dalam masa beberapa jam termasuk monarki  Britain, Ratu Elizabeth II.
Baginda dilaporkan membuat sumbangan itu bersama-sama Putera Charles dan Putera William.
Jumlah itu adalah termasuk dana £20 juta (RM110 juta) yang disumbangkan oleh kerajaan Britain sebagai sebahagian daripada inisiatif dinamakan UK Aid Match. Ia merupakan sumbangan terbesar yang pernah disalurkan kepada DEC menerusi skim tersebut.
Ketua Eksekutif DEC, Saleh Saeed berkata, pihaknya amat menghargai kemurahan hati penduduk serta keluarga diraja Britain yang menyokong inisiatif kebajikan itu.
“Kami juga ingin berterima kasih kepada kerajaan Britain serta rakan kerjasama penyiaran dan kalangan selebriti kerana menyiarkan dan menyertai rayuan bantuan ini kepada berjuta-juta penonton serta pendengar,” katanya. – AGENSI


Rusia guna ‘bola intipan’ perangi tentera Ukraine
Oleh KOSMO!

5 Mac 2022, 9:00 pm
MOSCOW – Sejenis alat intipan berteknologi tinggi yang dikenali sebagai Sphera didakwa digunakan oleh tentera Rusia sebagai salah satu senjata utama untuk memerangi Ukraine, lapor akhbar Daily Star semalam.
Bebola robot berharga £18,500 (RM102,297) itu dikatakan pernah diuji ketika pertempuran di Syria, di mana ia digunakan untuk mendapatkan maklumat risikan rahsia.
Gajet yang kelihatan seperti droid BB-8 dalam  filem Star Wars itu digunakan dengan cara melemparnya ke kawasan pertempuran atau zon konflik.
Menggunakan empat kamera video dengan sudut pandangan 360 darjah, Sphera berupaya mengumpul gambar dan audio untuk dihantar kepada operasi tentera sejauh hingga 50 meter.
Ia juga mempunyai lampu diod pemancar cahaya (LED) serta mikrofon dan pemancar untuk menghantar isyarat radio selain boleh beroperasi dalam suhu ekstrem serendah  -20 darjah Celsius hingga lebih 45 darjah Celsius.
Sphera dilaporkan mula digunakan oleh Rusia dalam pertempuran di Syria pada 2018 ketika memberi bantuan ketenteraan kepada rejim Presiden Bashar al-Assad. – AGENSI


Kelantan FC tewaskan JDT II 2-1
Oleh MOHAMAD FAIZAL HASHIM

5 Mac 2022, 11:03 pm
JOHOR BAHRU – Johor Darul Ta’zim II (JDT II) tewas 1-2 kepada Kelantan FC di laman sendiri pada aksi pembukaan Liga Perdana di Stadium Tan Sri Hassan Yunos, Larkin di sini malam ini.
Pertembungan itu bagaimanapun menyaksikan perlawanan seimbang antara kedua-dua pasukan yang saling berbalas serangan sebaik sepak mula bagi memburu gol pembukaan.
Pasukan pelawat terlebih dahulu membuka jaringan pada minit ketujuh hasil jaringan Natanael Siringo Ringo menerusi serangan balas pantas sebelum bijak menewaskan penjaga gol, Izham Tarmizi.
Tersentak dengan jaringan itu, JDT II terus menggandakan asakan bagi menyamakan kedudukan menerusi percubaan Umar Hakeem Suhar Rezwan pada minit ke-17 namun rembatannya melewati palang.
Lima minit berselang, peluang sekali lagi berjaya dihasilkan pasukan tuan rumah berpunca daripada sepakan sudut tetapi tandukan Feroz Baharudin tepat ke arah penjaga gol.
Sebelum tamat babak pertama, Ahmad Hazwan Bakri berpeluang menguji kecekapan penjaga gol, Ahmad Solehin Mamat namun gagal berbuat demikian.

Bersambung babak kedua, Daniel Amier Norhisham mempunyai peluang keemasan untuk memecahkan kebuntuan buat JDT II namun percubaannya dihadang benteng pertahanan lawan.
Daryl Sham yang dibawa masuk pada awal babak kedua mengubah rentak permainan JDT II yang lebih meyakinkan dan berjaya mengucar-kacirkan benteng pertahanan The Red Warriors.
Daryl Sham akhirnya berjaya membantu pasukan untuk menyamakan kedudukan apabila meledak gol menewaskan Ahmad Solehin pada minit ke-74.
Kedua-dua pasukan masing-masing tidak menunjukkan kepenatan apabila rancak silih berganti memburu gol kemenangan bagi memburu tiga Mata pertama pada perlawanan pembukaan ini.
Ketika perlawanan dilihat berakhir dengan keputusan seri dan berkongsi mata, pasukan pelawat mengejutkan JDT II apabila meledak gol pada minit akhir perlawanan.
Gol kemenangan Kelantan itu dijaringkan oleh pemain gantian, Jasmir Mehat yang mudah menolak masuk umpanan Fazrul Amir Md. Zaman pada hujung permainan untuk membawa pulang tiga mata. – KOSMO! ONLINE


Remaja lelaki maut kepala tersangkut enjin bot
Oleh IVAN AMIRUL

5 Mac 2022, 9:08 pm
SEMPORNA – Seorang remaja lelaki maut selepas kepalanya tersangkut pada enjin bot pam dalam kejadian di Kampung Panji berhampiran Hospital Semporna di sini hari ini.
Remaja berusia 18 tahun terbabit dikatakan tersekat pada enjin bot apabila cuba menghidupkan enjin berkenaan ketika keluar menangkap ikan dalam kejadian pukul 11.30 pagi tadi.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 11.40 pagi.
“Sepasukan 11 anggota dan pegawai bersama jentera serta van Unit Bantuan Perkhidmatan Kecemasan (ERMS) dan bot kevlar dikerahkan ke lokasi kejadian.
“Sebaik tiba di kampung berkenaan, pasukan bomba terpaksa berjalan sejauh satu kilometer untuk ke lokasi kejadian berikutan ketiadaan laluan bot.
“Sejurus tiba anggota bertugas mendapati mangsa sudah dikeluarkan dari bot berkenaan oleh orang awam sebelum ketibaan pasukan bomba,” katanya dalam satu kenyataan media.

Menurutnya, berdasarkan maklumat ahli keluarga mangsa, kejadian dipercayai berpunca daripada lengan jaket mangsa yang terlilit pada ‘shaft’ penyambung enjin bot pam ketika sedang bergerak di laut.
“Kejadian itu memgakibatkan tangan mangsa tertarik lalu terjatuh, manakala rambut dan kepala mangsa juga tersangkut pada ‘shaft’ penyambung berkenaan.
“Mangsa disahkan meninggal dunia oleh pegawai perubatan di lokasi kejadian sebelum dihantar ke hospital untuk tindakan lanjut. Operasi ditamatkan pukul 12.19 tengah hari,” katanya.
Sementara itu, Ketua Polis Daerah Semporna, Superintendan Mohd. Farhan Lee Abdullah ketika dihubungi berkata, pihaknya belum menerima laporan berhubung kejadian berkenaan. – KOSMO! ONLINE


Melaka United ‘dibaham’ The Phoenix
Oleh MUHAMAD ARDIE PUTRA SUHAIMI

5 Mac 2022, 11:17 pm
PETALING JAYA – Pasukan Melaka United memulakan kempen Liga Super musim 2022 dengan langkah sumbang selepas tewas 0-1 kepada Petaling Jaya City (PJ City) sebentar tadi.
Pada aksi di Stadium MBPJ itu, skuad Hang Jebat yang dibimbing oleh pengendali import, Risto Vidakovic membariskan kesebelasan terbaik dengan jentera serangan diketuai Ifedayo Olusegun.
Ifedayo yang juga penjaring gol terbanyak Liga Super bersama Selangor FC berjaya memberi kesukaran buat benteng tuan rumah dengan beberapa peluang tetapi gagal menguji penjaga gol, Kalamullah Al-Hafiz.
Situasi tersebut dimanfaat oleh PJ City dengan melakukan serangan balas pantas yang berjaya membuahkan gol hasil ledakan cantik S. Kumaarhan
pada minit ke-43.
Kumaarhan yang mewakili Melaka United pada saingan musim lepas hampir meledak gol kedua peribadi berselang dua minit kemudian tetapi percubaannya berjaya diselamatkan oleh penjaga gol pasukan pelawat, Norazalan Razali.
Bersambung pada babak kedua, pasukan Melaka semakin berusaha untuk memburu gol penyemaan tetapi PJ City berjaya bertahan dengan cemerlang.

Skuad The Phoenix pula hampir menambah jaringan tetapi rembatan Darren Lok pada penghujung perlawanan tetapi gagal menerjah jaring dan keputusan 1-0 kekal sehingga tamat perlawanan. – KOSMO! ONLINE


Sindrom air mata buaya punca lelaki China ‘menangis’ setiap kali makan
Oleh KOSMO!

5 Mac 2022, 8:00 pm
BEIJING – Seorang lelaki China baru-baru ini disahkan menghidap ‘sindrom air mata buaya’ iaitu keadaan jarang berlaku yang menyebabkan seseorang mengalirkan air mata setiap kali makan, lapor laman berita Oddity Central semalam.
Tahun lalu, seorang lelaki tua yang dikenali hanya sebagai Zhang oleh media China dilaporkan menitiskan air mata apabila dia makan.
‘Tangisan’ itu menjadi lebih teruk apabila Zhang perlu mengunyah makanan dengan lebih lama. Perkara itu mengganggu kehidupan sosialnya apabila dia mengelak daripada makan di khalayak ramai kerana takut dipulaukan.
Setelah menjalani pemeriksaan di hospital di Wuhan, Zhang disahkan menghidap penyakit yang jarang dikesan iaitu ‘sindrom air mata buaya’.
Ketua Jabatan Oftalmologi di hospital berkenaan, Dr. Cheng Mian Chinh menjelaskan bahawa keadaan itu berkait rapat dengan kelumpuhan pada muka yang dialami Zhang sebelum ini.
Proses memulihkan muka Zhang yang lumpuh telah menjejaskan aktiviti kelenjar lakrimal (kelenjar yang mengeluarkan air mata) terutamanya pada mata kirinya.

Semasa rawatan, urat saraf mukanya menjadi tersasar dan saluran air liur telah menyelubungi kelenjar lakrimal dan bukannya submandibular (kelenjar air liur). Kesannya, rangsangan bau atau rasa terhadap makanan telah menghasilkan air mata dan bukannya air liur.
Kebanyakan kes ringan akan diatasi dengan kaunseling dan pemantauan berkala. Dalam kes yang lebih teruk, rawatan paling kerap dilakukan adalah dengan suntikan toksin botulium yang dijangka bertahan selama enam bulan.
Pembedahan juga boleh dilakukan dan ia menjadi pilihan lelaki China itu. Dalam kes Zhang, keadaanya bertambah baik dan sumber tidak mendedahkan jika rawatan itu kekal atau tidak. – Agensi


PICKids capai 27 peratus vaksinasi
Oleh WAT KAMAL ABAS

5 Mac 2022, 5:50 pm
BAGAN SERAI – Program Imunisasi Covid-19 Kebangsaan Untuk Kanak-Kanak (PICKids) telah mencapai 27.4 peratus vaksinasi dos pertama kanak-kanak sehingga 4 Mac lalu.
Timbalan Menteri Kesihatan, Datuk Dr. Noor Azmi Ghazali berkata, Sarawak negeri tertinggi dengan catatan 52.6 peratus, manakala beberapa negeri baru mencapai 30 peratus.
“Terdapat tiga negeri iaitu Kelantan, Terengganu dan Sabah masih lagi berada bawah 15 peratus yang mengambil suntikan dos pertama PICKids.
“Peratusan rendah tiga negeri ini dipercayai berpunca kerana ada ibu bapa masih ragu-ragu dan bimbang terhadap kesan pengambilan vaksin,” katanya ketika ditemui di sini.
Suntikan vaksin Pfitzer dos pertama bagi kanak-kanak telah mendapat kelulusan secara bersyarat oleh Pihak Berkuasa Kawalan Dadah (PBKD) pada 6 Januari lalu.
Dalam pada itu kata Noor Azmi, KKM telah mewujudkan pusat komunikasi untuk menangani isu itu antaranya memberi penjelasan tentang kepentingan pengambilan vaksin.

Ini termasuk penerangan melalui pelbagai platform termasuk media sosial.
“Perlu diingatkan bahawa vaksin yang telah diluluskan oleh PKBD telah menjalani ujian yang ketat dari segi keselamatan dan kualiti.
“Keberkesanan,kepentingan serta kebaikan pengambilan vaksin lebih penting daripada kesan sampingannya yang sedikit mengikut rekod kesan advers berikutan pelalian (AEFI),” katanya
Tambahnya lagi, hingga kini AEFI tiada rekod kematian tentang kanak-kanak yang mengambil suntikan vaksin. – KOSMO! ONLINE


Jelajah Aspirasi Keluarga Malaysia permudahkan urusan rakyat
Oleh MOHD SHARKAWI LONDING

5 Mac 2022, 5:40 pm
JOHOR BAHRU – Jelajah Aspirasi Keluarga Malaysia yang dilakukan ke setiap negeri antara inisiatif dalam membantu rakyat terutama dalam mendapatkan maklumat terus mengenai bantuan dan perancangan ditawarkan kerajaan.
Perdana Menteri, Datuk Seri Ismail Sabri Yaakob berkata, kementerian-kementerian melalui agensi masing-masing menyediakan perkhidmatan kaunter bergerak pada siri jelajah sekaligus memudahkan urusan orang ramai.
“Menerusi Jelajah Aspirasi Keluarga Malaysia, kementerian-kementerian melalui agensi masing-masing disaran melakukan penglibatan seperti menyelesaikan isu-isu yang tertangguh di peringkat negeri sebulan sebelum hari jelajah yang dirancang.
“Hasil atau pencapaiannya kemudian dinyatakan semasa Jelajah Aspirasi Keluarga Malaysia yang dijadualkan di negeri berkenaan.
“Jelajah Aspirasi Keluarga Malaysia ini sangat penting dalam menguar-uarkan manifestasi dan pelaksanaan usaha berterusan kerajaan dalam membantu meringankan beban rakyat secara turun padang ke seluruh negara,” katanya.
Beliau berkata demikian ketika melancarkan Jelajah Aspirasi Keluarga Malaysia, di Dataran Angsana Johor Bahru Mall di sini hari ini.

Program jelajah itu diadakan susulan sambutan gemilang acara 100 Hari Keluarga Malaysia yang diadakan di Kuala Lumpur Convenction Centre (KLCC) sebelum ini dan kini diperluaskan jelajah di peringkat negeri dengan Johor menjadi negeri pertama.
Program yang berlangsung selama tiga hari itu menampilkan pelbagai aktiviti menarik seperti pameran dan perkhidmatan kerajaan yang disediakan secara langsung kepada orang ramai.
Menurut Ismail Sabri, segala yang dirancang sama ada dari segi bantuan dan skim kepada rakyat pasti tidak akan berjaya dalam keadaan politik yang tidak stabil.
Katanya, kestabilan politik merupakan syarat utama untuk merealisasikan segala yang perancangan.
“Di peringkat persekutuan, Insya-Allah kita bekerjasama semua pihak termasuk pembangkang, maka kita telah berjaya mewujudkan kerajaan Persekutuan yang stabil ketika ini seperti yang dititah Yang di Pertuan Agong.
“Saya percaya di Johor juga kita memerlukan kerajaan negeri yang stabil supaya setiap perancangan oleh Menteri Besar dapat direalisasikan demi kepentingan Keluarga Malaysia di Johor. Saya doakan kejayaan kepada Datuk Seri Hasni Mohammad,” katanya.-KOSMO! ONLINE


PPj perlu lebih proaktif selesaikan masalah komuniti
Oleh AMREE AHMAD

5 Mac 2022, 5:28 pm
PUTRAJAYA – Perbadanan Putrajaya (PPj) perlu lebih proaktif menyelesaikan permasalahan penduduk walaupun wilayah itu dianggap sebagai amat lengkap dalam aspek prasarana awam.
Timbalan Menteri Wilayah Persekutuan, Datuk Seri Jalaluddin Alias berkata, sejak beliau memegang jawatan banyak isu dibangkitkan sewaktu sesi pertemuan dengan masyarakat.
“Kita tidak mahu isu sebegini kecoh dilaporkan maka baru hendak diambil tindakan kerana kepentingan penduduk tidak boleh dilayan sedemikian rupa,” jelasnya kepada pemberita.
Ia susulan tular menerusi media sosial mengenai sisa pepejal dilonggokkan di rumah sampah Presint 16 serta banyak rumah kosong terbiar sehingga menjadi lokasi pembiakan nyamuk.
Terdahulu, beliau yang juga Ahli Parlimen Jelebu, hadir merasmikan Kejohanan Futsal Piala Perantau anjuran Pertubuhan Kebajikan Perantau Jelebu (PKPJ) di Presint 18, di sini hari ini.
Pertandingan julung kali diadakan di Kompleks Futsal Mokhtar Dahari itu disertai 16 pasukan dengan menawarkan wang tunai yang keseluruhannya bernilai RM8,100 dan hadiah iringan.

Mengulas lanjut, Jalaluddin memberi jaminan bahawa beliau akan memantau dan memastikan setiap isu disuarakan rakyat di Wilayah Persekutuan dapat ditangani dengan segera.
“Jika perkara sebegini masih lagi dibiarkan berlarutan, pihak berkuasa tempatan yang bertanggungjawab itu perlu tampil mengemukakan jawapan balas kepada kementerian,” tegasnya.-KOSMO! ONLINE


Cuaca buruk di 11 negeri malam ini
Oleh ALWANI ZAFIRAH

5 Mac 2022, 7:46 pm
PETALING JAYA – Jabatan Meteorologi Malaysia (MetMalaysia) menjangkakan hujan lebat, ribut petir dan angin kencang bakal berlaku di 11 negeri pada malam ini.
MetMalaysia dalam satu kenyataan di Facebook berkata, keadaan cuaca buruk itu diramalkan berlarutan sehingga pukul 10 malam.
Antara kawasan terlibat seluruh negeri di utara Semenanjung serta beberapa kawasan di Perak termasuk Kerian, Larut, Matang dan Selama, Kuala Kangsar, Manjung, Kinta, Perak Tengah, Kampar, Bagan Datuk dan Hilir Perak.
Selain itu, hujan lebat serta ribut petir dilihat sedang berlaku di Hulu Langat, Selangor, manakala bagi Negeri Sembilan melibatkan kawasan Jelebu dan Jempul.
Sementara itu, MetMalaysia mengeluarkan amaran ribut petir bagi negeri Pahang, Johor, Sarawak, Sabah serta Labuan yang menjangkakan keadaan hujan lebat berserta ribut petir dan angin kencang pada malam ini. – KOSMO! ONLINE


Letupan dalam kabin pesawat, 54 penumpang cedera
Oleh KOSMO!

5 Mac 2022, 7:00 pm
CORDOBA – Sebuah pesawat di Sepanyol terpaksa melakukan pendaratan cemas selepas 10 minit berlepas apabila satu letupan berlaku di dalam kabin yang mengakibatkan lebih 50 penumpang cedera, lapor akhbar Daily Star semalam.
Protokol kecemasan diaktifkan di Lapangan Terbang Ambrosio Taravella di bandar Cordoba, wilayah Andalusia semalam.
Letupan dipercayai berpunca daripada masalah mekanikal itu menimbulkan kekecohan sekitar pukul 10 malam (waktu tempatan), menyebabkan 54 penumpang cedera dengan beberapa daripada mereka panik.
Menurut stesen televisyen tempatan, ElDoce.tv, masalah itu berpunca daripada tekanan mekanikal ketika pesawat berkenaan menuju ke bandar Salta di Argentina.
Menurut laporan, menara kawalan telah dimaklumkan dengan segera dan pesawat berkenaan dilaporkan berpatah balik ke lapangan terbang.
“Pesawat Aerolineas Argentinas mengalami kerosakan disebabkan tekanan yang menurun pada pertengahan penerbangan, mengakibatkan 54 penumpang cedera,’’ demikian laporan seorang wartawan, Leonardo Guevara menerusi media sosial.

“Terdapat operasi keselamatan yang besar di lapangan terbang Taravella melibatkan ambulans dan kakitangan khas,’’ tambah Guevara.
Penumpang bagaimanapun dipercayai mengalami kecederaan yang tidak mengancam nyawa, lapor rancangan televisyen La Voz.
Beberapa ambulans telah meninggalkan tempat kejadian dengan membawa mangsa yang cedera ringan. – Agensi


Isteri tikam zakar suami guna lembing, mangsa lari ke rumah ibu
Oleh KOSMO!

5 Mac 2022, 6:36 pm
BANGKOK – Seorang wanita di  wilayah Buriram, Thailand, bertindak menikam zakar suaminya  menggunakan tempuling atau  lembing ketika mereka  bertengkar, lapor laman berita Thaiger semalam.
Wanita berusia 43 tahun itu dikatakan menikam lembing tersebut dan memutarkan senjata tajam itu seperti yang sering dilakukan ketika menangkap ikan.
Selepas serangan tersebut, mangsa yang berusia 45 tahun dilaporkan melarikan diri ke rumah ibunya sebelum mendapatkan rawatan di hospital pada keesokan harinya.
Dia dilaporkan menerima 17 jahitan.
Menurut laporan media tempatan, mangsa kini tinggal bersama ibunya kerana bimbang sekiranya dicederakan sekali lagi oleh isterinya.
Sementara isterinya pula berkata, ketika kejadian, suamin mencekik lehernya terlebih dahulu sebelum dia bertindak mencapai sebatang lembing lalu menikam zakar lelaki itu. – AGENSI


Lelaki khayal pil kuda serah diri lepas curi skrin mesin ATM
Oleh ROHANA MOHD. NAWI

5 Mac 2022, 5:15 pm
KOTA BHARU – Seorang lelaki menyerah diri kepada polis hanya selepas setengah jam dia melarikan skrin mesin pengeluaran automatik (ATM) dari sebuah bank di Jalan Maju di sini hari ini.
Lelaki berusia 33 tahun yang masih khayal dipercayai di bawah pengaruh dadah jenis pil kuda telah menyerah diri di Balai Polis Kota Bharu di sini kira-kira pukul 10 pagi tadi.
Pemangku Ketua Polis Daerah Kota Bharu, Superintendan Mohd. Suhaimi Ali berkata, siasatan awal mendapati, seorang pemandu lori yang berusia 43 tahun menyedari kejadian tersebut kira-kira pukul 9.30 pagi.
Menurutnya, berdasarkan maklumat lelaki itu, suspek yang tidak dikenalinya dilihat membawa pemutar skru sebelum masuk ke dalam bank tersebut.
“Suspek kemudian dilihat mengumpil skrin mesin ATM berkenaan dengan mengguna pemutar skru.
“Pemandu lori itu telah melaporkan kejadian tersebut kepada polis selepas melihat suspek melarikan diri dengan menaiki kereta jenis Proton Iswara berwarna hijau selepas mencuri skrin mesin ATM,” katanya ketika dihubungi Kosmo! di sini hari ini.

Mohd. Suhaimi memberitahu, bagaimanapun, suspek telah menyerah diri di Balai Polis Kota Bharu di sini dalam keadaan khayal sebelum polis merampas pemutar skru dan satu unit skrin mesin ATM bersamanya.
Katanya, selepas semakan dibuat, suspek didapati mempunyai sembilan rekod lampau berkaitan dengan jenayah dan dadah.
Menurutnya, ujian saringan air kencing mendapati suspek positif dadah jenis methamphetamine dan akan dibawa ke Kompleks Mahkamah Kota Bharu esok untuk perintah reman.
Tambahnya, kes disiaaat mengikut Seksyen 379/427 Kanun Keseksaan kerana mencuri. -KOSMO! ONLINE


Dua penyokong ditahan halang tugas penjawat awam
5 Mac 2022, 5:33 pm
KUALA LUMPUR – Dua penyokong bola sepak ditahan bagi membantu siasatan berhubung perbuatan menghalang penjawat awam dalam satu pergaduhan yang tercetus ketika perlawanan antara Kuala Lumpur City dan Selangor FC di Stadium Bolasepak Kuala Lumpur, Cheras, awal pagi tadi.
Ketua Polis Daerah Cheras, Asisten Komisioner Muhammad Idzam Jaafar berkata, pergaduhan disedari berlaku ketika sepasukan polis sedang bertugas di stadium lebih kurang 12.30 pagi.
“Ketika itu perlawanan bola sepak antara Kuala Lumpur City dan Selangor FC sedang berlangsung dan didapati beberapa orang penyokong kedua-dua pasukan bergaduh antara satu sama lain.
“Pihak polis cuba untuk meleraikan keadaan yang sedang kecoh dan telah mengarahkan kesemua suspek untuk beredar.
“Bagaimanapun dua lelaki tempatan tidak mengendahkan arahan yang diberikan,” ujarnya dalam kenyataan hari ini.
Menurutnya, pihak polis telah bertindak memberkas kedua-dua suspek berumur 22 dan 23 tahun kerana menghalang penjawat awam ketika menjalankan tugas.

Jelasnya, kedua-dua suspek ditahan di lokap Balai Polis Salak Selatan, dekat sini dan direman bermula hari ini hingga Isnin ini bagi membantu siasatan dibawah Seksyen 117 KTJ.
Terdahulu, dua pasukan Lembah Klang, Kuala Lumpur City (KL City) dan Selangor FC berentap dalam aksi pertama Liga Super di Stadium Bolasepak Kuala Lumpur, Cheras, di sini awal pagi tadi.
Dalam perlawanan itu, kedua-dua pasukan terikat 3-3. – KOSMO! ONLINE


Serangan di Zaporizhzhia berisiko cetus krisis radiasi terbesar dalam sejarah
Oleh KOSMO!

5 Mac 2022, 5:35 pm
KIEV – Pengawal selia nuklear Ukraine kelmarin memberi amaran berkenaan kerosakan loji janakuasa nuklear terbesar di Eropah yang boleh mencetuskan kebocoran radiasi terbesar dalam sejarah, lapor akhbar The Sun UK semalam.
Loji janakuasa nuklear di bandar Enerhodar, selatan Ukraine itu berada di bawah kawalan tentera Presiden Vladimir Putin selepas serangan yang berterusan semalam.
Rakaman kamera keselamatan di loji berkenaan yang terletak 51.5 kilometer dari bandar keenam terbesar Ukraine, Zaporizhzhia menunjukkan api dan asap keluar dari beberapa bangunannya.
Menurut Inspektorat Kawal Selia Nuklear Ukraine, walaupun tiada perubahan tahap radiasi dilaporkan, masih ada risiko yang berpunca daripada kerosakan kemudahan-kemudahan penyejuk dan bekas-bekas simpanan bahan api di tapak itu.
Agensi itu berkata, sebarang kehilangan keupayaan stesen janakuasa untuk menyejukkan bahan api nuklear akan membawa kepada pembebasan radioaktif yang ketara pada alam sekitar.
Peristiwa sedemikian mungkin mengatasi skala kemalangan nuklear yang sebelum ini berlaku di mana-mana loji tenaga nuklear dunia termasuk di Chernobyl dan Fukushima Daiichi.

Agensi itu bagaimanapun tidak menyatakan jika ada kemudahan penyejukan di tapak itu yang telah rosak akibat serangan Rusia.
Empat daripada enam unit loji sedang disejukkan, manakala satu ditutup dan satu lagi masih  beroperasi.
Pengawal selia menambah bahawa bahan api nuklear yang terdedah dan disimpan di tapak itu bakal menimbulkan risiko selanjutnya. – Agensi


Syarikat Rusia berhentikan 98 peratus pekerja akibat sekatan Barat
Oleh KOSMO!

5 Mac 2022, 6:00 pm
BANDAR RAYA NEW YORK – Aplikasi penghantaran barangan dapur, Buyk, memberhentikan sebahagian besar kakitangannya di Amerika Syarikat (AS) secara tiba-tiba ekoran sekatan yang dikenakan ke atas Rusia, lapor akhbar New York Post semalam.
Buyk yang diasaskan oleh dua warganegara Rusia iaitu  Slava Bocharov dan Rodion Shishkov, mempunyai operasi yang besar di Bandar Raya New York dan Chicago.
Ketua Pegawai Eksekutifnya, James Walker berkata, Buyk memberhentikan 98 peratus kakitangannya sehingga ia berjaya mendapatkan dana daripada sumber-sumber di AS.
“Kami telah membuat keputusan sukar untuk memberhentikan pekerja secara sementara sehingga syarikat mendapat lebih banyak sumber dana  di AS.
“Kedua-dua pengasas kami juga telah menyediakan pembiayaan sementara kepada Buyk.
“Bagaimanapun, sekatan ke atas bank-bank Rusia telah menjadikan proses pembiayaan sementara ini tidak dapat dilaksanakan, meskipun tiada sekatan dikenakan terhadap kedua-dua pengasas kami,” katanya dalam satu kenyataan.

Tambah Walker, setakat ini, aset milik syarikat itu masih melebihi liabilitinya  dalam jumlah  yang besar.
“Justeru, kami kekal yakin bahawa model runcit ultra pantas Buyk mampu menjadikan peruncitan masa sebenar sebagai satu realiti di AS,” ujar Walker. – Agensi


[VIDEO] Gempar lelaki ‘amuk’ atas lori kontena
Oleh ISKANDAR SHAH MOHAMED

5 Mac 2022, 3:44 pm
KLANG – Suasana di Persiaran Hamzah Alang, Taman Meru Indah di sini, gempar apabila seorang lelaki dipercayai kurang siuman mengamuk atas sebuah lori kontena hari ini.
Dalam kejadian kira-kira pukul 11 pagi itu, lelaki berkenaan dikatakan menjerit sambil memegang sesuatu objek di atas kenderaan tersebut.
Keadaan itu memaksa orang awam terpaksa bertindak menghubungi pihak berkuasa untuk bantuan lanjut.
Pengarah Bomba dan Penyelamat Selangor, Norazam Khamis berkata, sepasukan 12 anggota termasuk pegawai dan jentera dari Balai Bomba dan Penyelamat (BBP) Kapar bergegas ke lokasi kejadian selepas menerima panggilan kecemasan pada pukul 11.07 pagi.
“Setibanya di lokasi, anggota kita segera meletakkan jentera bomba bersebelahan lori kontena tersebut.
“Ia bagi membantu memudahkan polis untuk menahan lelaki yang dipercayai kurang siuman itu,” katanya dalam kenyataan hari ini.

Tambah Norazam, tiada kemalangan jiwa dilaporkan dan operasi tamat sepenuhnya pada pukul 11.29 pagi.
Sementara itu, Ketua Polis Daerah Klang Utara, Asisten Komisioner S. Vijaya Rao ketika dihubungi mengesahkan kejadian berkenaan dan berkata fakta lanjut akan dimaklumkan pihaknya dalam masa terdekat.
Terdahulu, tular video berdurasi 29 saat di media sosial memaparkan tindakan seorang lelaki yang dipercayai mengamuk hingga menimbulkan kegusaran orang awam yang berada berdekatan premis perniagaan di kawasan itu. -KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Hujan lebat hampir di semua negeri
Oleh ALWANI ZAFIRAH

5 Mac 2022, 5:15 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat berserta ribut petir dan angin kencang berlaku di hampir semua negeri petang ini.
MetMalaysia dalam laporannya di Facebook memaklumkan antara kawasan terlibat adalah keseluruhan Perlis, Kedah, Pulau Pinang, Perak, Selangor, Kuala Lumpur, Putrajaya, dan Melaka.
Selain itu, cuaca buruk yang sama turut tertumpu melibatkan beberapa daerah di Kelantan temasuklah Tumpat, Kota Bharu, Bachok dan Pasir Puteh.
“Di Pahang, kawasan yang terlibat adalah Raub dan Bentong serta beberapa daerah sekitar Negeri Sembilan seperti Jelebu, Seremban, Port Dickson, Kuala Pilah, Rembau dan Tampin.
“Manakala bagi negeri Johor, hujan lebat serta ribut petir sedang melanda di Tangkak, Muar, Batu Pahat dan Pontian,” katanya di sini hari ini.
Sementara itu, MetMalaysia mengeluarkan amaran ribut petir bagi negeri Sarawak melibatkan kawasan Serian, Samarahan dan Limbang serta beberapa bahagian di Sabah.

“Ia termasuklah kawasan Pedalaman (Sipitang, Kuala Penyu dan Beaufort), Pantai Barat, Sandakan (Telupid, Kinabatangan dan Sandakan) dan Kudat (Kota Marudu),” jelasnya.
Menurut MetMalaysia, keadaan cuaca buruk ini dijangka berlarutan sehingga lewat petang nanti. – KOSMO! ONLINE


Malbatt 850-9 terima Pingat PBB
Oleh ZAKI SALLEH

5 Mac 2022, 2:46 pm
MARAKAH (Lebanon) – Penugasan anggota Malbatt 850-9 diiktiraf apabila menerima penganugerahan Pingat Pertubuhan Bangsa-bangsa Bersatu (PBB) di Kem Marakah di sini Khamis lalu.
Bahagian Perhubungan Awam Malbatt 850-9 memberitahu, majlis pemakaian pingat disempurnakan oleh Komander Sektor Barat UNIFIL, Brig Jen Massimiliano Stecca.
Menurut kenyataan itu, Komander Malbatt 850-9, Kolonel Megat Maz Ardi Nohuddin mengetuai penerimaan pingat tersebut.
“Ia bukan sahaja sebagai tanda penghargaan tetapi juga suntikan moral yang akan memberi inspirasi kepada anggota pengaman.
“Penganugerahan pingat itu juga dapat memberi impak positif dalam perkhidmatan yang lebih baik pada masa-masa akan datang,” ujar kenyataan itu.
Majlis turut dihadiri Datuk Bandar Marakah, Adel Saad dan lain-lain pegawai kanan.

Pingat PBB layak diberikan kepada mana-mana anggota pengaman yang bertugas di bawah misi PBB melebihi 90 hari.
Malbatt 850-9 yang dihantar pada September tahun lalu juga melibatkan penugasan paling ramai anggota wanita Angkatan Tentera Malaysia dalam misi pengaman. – KOSMO! ONLINE


Tiada arahan peniaga bazar Ramadan wajib suntik dos penggalak
Oleh ALWANI ZAFIRAH

5 Mac 2022, 3:37 pm
PETALING JAYA – Kementerian Kesihatan (KKM) tiada mengeluarkan sebarang arahan atau ketetapan supaya setiap peniaga di bazar Ramadan wajib mengambil suntikan dos penggalak Covid-19 sebelum pembukaannya nanti.
Menteri Kesihatan, Khairy Jamaluddin Abu Bakar menegaskan, pihaknya tidak mengeluarkan arahan itu kepada pihak berkuasa tempatan (PBT) atau penganjur bazar berkenaan.
“KKM tidak mengeluarkan apa-apa arahan atau syarat kepada PBT untuk beri ‘booster’ (dos penggalak). Ini semua adalah bidang kuasa pihak berkenaan.
“Jika pasar malam, ia adalah di bawah bidang kuasa PBT, dan di masjid pula Jabatan Agama Islam Negeri,” katanya ketika sidang akhbar sempena majlis pelancaran Persidangan Tahunan Dialisis, di Kuala Lumpur hari ini.
Beliau berkata demikian bagi menjawab isu tular di media sosial sebelum ini mengenai hantaran seorang wanita, memuat naik surat arahan sebuah PBT yang meletakkan syarat tiga suntikan vaksin Covid-19, termasuk dos penggalak, ke atas peniaga dan pembantu gerai di bazar Ramadan.
Menerusi hantaran yang dikongsikan, wanita itu turut dikata menyalahkan Khairy Jamaluddin kerana menyangkakan arahan tersebut dikeluarkan daripada beliau untuk dilaksanakan. – KOSMO! ONLINE


ATM perlu peruntukan tambahan selenggara aset misi banjir
Oleh ROSALWANI CHE SOH

5 Mac 2022, 3:28 pm
TANAH MERAH – Kementerian Pertahanan memerlukan peruntukan tambahan untuk menyelenggara aset Angkatan Tentera Malaysia (ATM) memandangkan ia merupakan keperluan yang digunakan
bagi membantu rakyat terutamanya ketika banjir.
Timbalan Menteri Pertahanan, Datuk Seri Ikmal Hisham Abdul Aziz berkata, aset yang perlu diselenggara antaranya adalah trak tentera dan pelbagai peralatan lain yang mampu memudahkan tugasan menyelamat semasa banjir.
Menurutnya, setakat ini, pihak ATM tiada aset khusus yang digunakan untuk menguruskan banjir.
“ATM tiada aset khusus yang digunakan untuk bencana banjir dan hanya bergantung kepada aset pertahanan yang sepatutnya digunakan bagi menjaga ketenteraman negara.
“Apabila tiba musim banjir seperti yang berlaku di Selangor dan Pahang baru-baru ini, aset ATM tidak mencukupi. Kita hanya menggunakan keperluan dan aset yang sedia ada,” katanya pada sidang media selepas Program Jiwa Murni (PJM) Sempena Program Pemimpin Dan ATM Bersama Rakyat di Dewan Muhibbah, Jawatankuasa Kemajuan dan Keselamatan Rancangan (JKKR) Felda Kemahang 1 di sini hari ini.
Mengulas lanjut, Ikmal Hisham memberitahu, perkara itu perlu dibawa ke peringkat tertinggi memandangkan ia memerlukan bajet untuk penyelenggaraan yang sewajarnya bagi penugasan bencana alam.

Menurutnya, ATM sentiasa bersedia menghulurkan bantuan ketika banjir sekiranya perlu menggunakan aset-aset pertahanan sedia ada meskipun mengalami pelbagai kekangan. -KOSMO! ONLINE


Rusia halang liputan media perang di Ukraine, sekat Facebook
Oleh KOSMO!

5 Mac 2022, 5:15 pm
MOSCOW – Presiden Vladimir Putin meluluskan rang undang-undang menghalang liputan media mengenai perang di Ukraine, manakala pengawal selia media Rusia menyekat akses terhadap Facebook, lapor United Press International (UPI) semalam.
Pihak berkuasa kawal selia media, Roskomnadzor berkata dalam satu kenyataan akhbar bahawa Facebook akan disekat selepas pihaknya mengesan 26 kes sejak Oktober 2020 di mana platform media sosial itu mendiskriminasi media Rusia dan menyekat sumber maklumat dari Moscow.
Facebook katanya, melanggar undang-undang kerana menyekat akses kepada media Rusia seperti saluran TV Zvezda, agensi berita RIA Novosti, Sputnik, Russia Today dan laman Lenta.ru serta Gazeta.ru.
Facebook enggan mematuhi permintaan Rusia untuk menghentikan pelabelan dan melakukan semakan fakta ke atas berita yang dikeluarkan oleh media kerajaan Kremlin.
Facebook dan syarikat induk Instagram, Meta berkata semalam bahawa kedua-duanya telah menyekat laman berita Russia Today dan Sputnik seperti yang dilakukan sebelum ini oleh Kesatuan Eropah (EU).
Presiden hal ehwal global  Meta, Nick Clegg berkata, platform itu akan melakukan segala yang boleh untuk memulihkan perkhidmatan di Rusia.

‘’Tidak lama lagi, berjuta-juta rakyat Rusia akan mendapati bahawa mereka terputus daripada maklumat yang boleh dipercayai dan  kehilangan cara untuk berhubung dengan keluarga dan rakan-rakan,” kata  Clegg di laman Twitter.
Sementara itu, Putin meluluskan undang-undang yang menyasarkan wartawan dan menyekat sebarang laporan yang dianggap kerajaan sebagai ‘berita palsu’ mengenai pertempuran di Ukraine.
Di bawah undang-undang baharu itu, wartawan boleh berdepan hukuman penjara sehingga 10 tahun kerana memberikan maklumat palsu dan 15 tahun jika kesalahan itu mendatangkan  ‘impak serius’.
Undang-undang itu melarang kempen Rusia di Ukraine untuk digambarkan sebagai ‘pencerobohan’ atau ‘perang’ dan menggalakkan wartawan memanggilnya ‘operasi ketenteraan khas’. – Agensi


RUU Profesion Arkitek Landskap di peringkat akhir -KPKT
Oleh AHMAD SHAHERMAN SHAMSURI

5 Mac 2022, 3:10 pm
JOHOR BAHRU – Kementerian Perumahan dan Kerajaan Tempatan (KPKT) kini dalam fasa akhir bersama Jabatan Peguam Negara untuk mengemukakan Rang Undang-Undang (RUU) Profesion Arkitek
Landskap.
Menterinya, Datuk Seri Reezal Merican Naina Merican berkata, RUU berkenaan adalah sebagai satu kerangka untuk memajukan lagi profesionalisme arkitek landskap di negara ini.
Selain itu katanya, RUU itu juga penting bagi membolehkan kerjaya sebagai profesion arkitek landskap dibangunkan dengan lebih sistematik seperti mana profesion yang lain.
“Selain itu, ia juga menjadi fundamental requirement dalam hasrat dan matlamat kita untuk membangunkan industri landskap Malaysia yang lebih berdaya maju serta mampu menyumbang dengan signifikan kepada ekonomi negara.
“Pada masa sama, kita juga akan dapat melahirkan lebih banyak tenaga mahir lagi berkepakaran dalam bidang landskap di semua peringkat dalam kerajaan termasuklah 155 buah pihak berkuasa tenpatan (PBT) yang berada di seluruh negara,” katanya semasa berucap pada sambutan Hari Landskap Negara 2022 (HLN2020) di sini hari ini.
Majlis pelancaran HLN 2020 itu disempurnakan Perdana Menteri, Datuk Seri Ismail Sabri Yaakob diringi Menteri Besar Johor, Menteri Besar Johor, Datuk Seri Ir. Hasni Mohammad.

HLN2022 yang berlangsung selama tiga hari ini bermula pada 4 Mac hingga 6 Mac 2022 menyediakan pelbagai aktiviti sampingan menarik.
Antaranya, Larian Hari Bebas Kenderaan Johor Bahru, pertandingan futsal dan sukan rakyat, zumba dan senamrobik, persembahan buskers, live band dan mini konsert, jualan produk.-KOSMO! ONLINE


Banjir Terengganu pulih sepenuhnya
Oleh MOHD AZLI ADLAN

5 Mac 2022, 3:15 pm
KUALA TERENGGANU – Gelombang kelima banjir yang melanda kesemua lapan daerah di Terengganu sejak 25 Februari lalu telah pulih sepenuh hari ini.
Jurucakap Sekretariat Jawatankuasa Pengurusan Bencana Negeri Terengganu berkata, kesemua empat pusat pemindahan sementara (PPS) di Hulu Terengganu yang masih dibuka sebelum ini ditutup secara rasmi pada pukul 1 tengah hari.
“Banjir yang masih melanda beberapa kawasan di daerah Hulu Terengganu sebelum ini telah pulih sepenuhnya.
“Sehubungan itu, kesemua baki 678 mangsa daripada 232 keluarga terbabit telah dibenarkan pulang ke rumah masing-masing,” katanya di sini hari ini.
Jurucakap Sekretariat Jawatankuasa Pengurusan Bencana Negeri Terengganu berkata, begitupun hujan renyai masih turun di sebahagian tempat di negeri ini.
Kosmo! 26 Februari lalu melaporkan gelombang banjir kelima melanda Terengganu bermula dengan Kemaman pada Jumaat minggu lalu sebelum merebak ke kesemua tujuh daerah lain pada dua hari kemudian.

Gelombang banjir selama lapan hari itu melibatkan hampir 18,000 penduduk Terengganu dengan Hulu Terengganu paling teruk terjejas.
Kejadian aliran puing yang berada di daerah ini menyebabkan banyak kejadian cerun dan tanah runtuh selain banjir lumpur yang menenggelamkan rumah penduduk. – KOSMO! ONLINE


19 ditahan kemuka penyata bank palsu bernilai RM49 juta
Oleh EDDY AQMAL MOHAMED HAMIDI

5 Mac 2022, 4:26 pm
PUTRAJAYA – Seramai 19 orang kontraktor ditahan oleh Suruhanjaya Pencegahan Rasuah Malaysia (SPRM) pagi tadi selepas dipercayai mengemukakan penyata bank palsu bernilai kira-kira RM49 juta kepada Jabatan Pendidikan Negeri Sabah.
Menurut sumber, kesemua suspek berusia 24 hingga 53 tahun itu ditahan di Pejabat SPRM, Kota Kinabalu, Sabah kira-kira pukul 10 pagi tadi selepas disyaki mengemukakan penyata bank palsu sebagai dorongan untuk memasuki tender beberapa buah sekolah di seluruh Sabah.
“Kesemua suspek yang ditahan terdiri daripada 10 lelaki serta sembilan wanita itu akan dituduh di Mahkamah Khas Rasuah Kota Kinabalu, Sabah dalam masa terdekat dan siasatan dibuat mengikut Seksyen 18 Akta SPRM 2009 dan Seksyen 471 Kanun Keseksaan.
“Pada tahun 2020, SPRM telah menahan seramai 39 kontraktor selepas dipercayai mempunyai modus operandi sama melibatkan nilai kontrak berjumlah lebih RM80 juta yang menyaksikan 132 pertuduhan dilaksanakan di Mahkamah Khas Rasuah Sabah tahun lalu,” katanya ketika dihubungi hari ini.
Sementara itu, Pengarah SPRM Sabah, Datuk S. Karunanithy ketika dihubungi telah mengesahkan tangkapan tersebut.
Jelas Karunanithy, SPRM memandang serius berhubung kesalahan tersebut dan susulan daripada kes-kes berkenaan beberapa aktiviti pencegahan telah dilaksanakan bagi menangani isu berkaitan.

“Antara usaha yang telah dilaksanakan ialah mengadakan beberapa sesi penerangan kepada pihak kontraktor seperti penganjuran seminar integriti bersama kontraktor hasil kerjasama antara Kementerian Kewangan Negeri Sabah dengan SPRM Sabah pada 25 Ogos 2020.
“SPRM Sabah pada 27 Mac tahun lalu juga telah mengadakan Forum Anti Rasuah: Peranan Kontraktor Dalam Menangani Rasuah hasil kerjasama antara SPRM Sabah, Majlis Perbandaran Tawau (MPT) dan Lembaga Pembangunan Industri Pembinaan (CIDB),”katanya.
Tegas beliau, golongan kontraktor juga diingatkan supaya tidak mengemukakan sebarang dokumen palsu bagi tujuan memasuki mana-mana kontrak kerajaan kerana ia merupakan satu kesalahan serius.
“Persatuan-Persatuan Kontraktor disaran mengambil langkah proaktif dengan mengingatkan ahli-ahli mereka supaya jangan sesekali terlibat dengan kesalahan-kesalahan berkaitan.
“SPRM Sabah akan sentiasa bekerjasama dengan persatuan kontraktor bagi mendidik serta meningkatkan kesedaran golongan tersebut supaya mereka tidak terlibat dengan mana-mana salah laku khususnya kesalahan berkaitan rasuah,” ujar beliau. -KOSMO! ONLINE


110,000 ubat antiviral Paxlovid akan tiba bulan ini – Khairy
Oleh KOSMO!

5 Mac 2022, 3:06 pm
PETALING JAYA – Sebanyak 110,000 unit ubat antiviral Paxlovid keluaran Pfizer untuk merawat Covid-19 akan tiba di Malaysia Mac ini.
Kenyataan itu disahkan oleh Menteri Kesihatan, Khairy Jamaluddin Abu Bakar selepas menghadiri Persidangan Tahunan ke-16 Dialisis 2022 anjuran Yayasan Buah Pinggang Kebangsaan (NKF) hari ini.
Jelasnya, perjanjian dengan syarikat farmaseutikal itu telah dimuktamadkan Februari lalu bagi perolehan pertama yang dijangka tiba dalam tempoh dua minggu lagi bagi kegunaan merawat pesakit berisiko tinggi.
Tambah Khairy Jamaluddin, Kementerian Kesihatan (KKM) akan menambah pembelian ubat berkenaan sekiranya ia terbukti berkesan merawat virus Covid-19.
“Mungkin dalam dua minggu lagi kita akan terima ubat itu, perolehan yang pertama kita telah beli untuk 110,000 pesakit dan akan diberi kepada golongan berisiko tinggi.
“Kalau kita dapati bahawa penggunaan ubat ini berkesan seperti mana maklumat yang telah kita terima kita akan tambah pembelian ubat ini,” katanya menerusi sidang akhbar hari ini.

Mengulas lanjut, beliau memaklumkan menerusi penggunaan ubat antiviral itu, negara telah mempunyai senjata baharu selain vaksin untuk beralih ke fasa endemik.
“Sebelum ini tiada ubat antiviral, hanya vaksin sahaja.
“Jadi senjata yang kita ada melawan pandemik ini semakin banyak, ini mendorong saya terus menekankan proses pemulihan negara dan fokus Sistem Kesihatan Awam serta swasta, tidak hanya menumpukan kes COVID-19, tetapi bukan COVID-19 juga,” ujarnya. – KOSMO! ONLINE


Zizi Kirana mahu berduet dengan suami
Oleh HANISAH SELAMAT

5 Mac 2022, 2:32 pm
PETALING JAYA – Lima bulan bergelar isteri kepada Yusuf Bahrin membuka mata penyanyi rap, Zizi Kirana mengenai bakat terpendam suaminya mempunyai vokal agak baik.
Katanya, walaupun kecenderungan mereka terhadap genre muzik yang berbeza, Zizi menyimpan hasrat berpadu suara dengan insan kesayangannya itu suatu hari nanti.
“Di rumah kami memang mempunyai set karaoke untuk saya mengasah suara atau melepaskan gian selepas lama tidak mengadakan persembahan secara langsung.
“Tapi hakikatnya macam suami yang selalu berkaraoke pelbagai jenis dendangan terutama lagu popular daripada band dalam dan luar negara.
“Saya selalunya pandang dari jauh saja sebab rasa seronok tengok dia bersungguh-sungguh menyanyi. Dia ada suara. Mungkin siapa tahu satu hari nanti kami dapat berduet.
“Cuma saya belum lagi buka mulut pasal idea ini. Kalau nak ke arah itu pun mungkin ambil masa sebab genre muzik kami berbeza,” katanya ketika ditemui pada majlis pelancaran single terbaru berjudul Pijak.

Bercakap tentang lau terbaharunya itu, pemilik nama sebenar Nur Fazelah Mad Tahil, 37, itu turut mengakui gementar menanti penerimaan ramai memandangkan ini adalah penampilan pertamanya dengan lagu baharu sejak berhijab.
“Banyak perkara bermain di fikiran memandangkan sudah dua tahun tiada produk selain takut orang tak boleh terima saya yang sudah berhijab membawakan lagi lagu rap.
“Semua itu membuatkan saya gemuruh namun sejak MV Pijak dikongsi, rata-rata komen semua positif dan lucunya sampai admin laman sosial saya terkejut kerana tiada langsung kecaman.
“Cuma sebelum itu saya dan pasukan duduk berbincang untuk hasilkan video yang macam mana kerana menari tidaklah boleh selincah dulu. Nampaknya percaturan kami ‘menjadi’.
“Cabaran untuk terbitkan lagu dan MV juga besar apabila ambil masa setahun untuk disempurnakan berikutan fasa Perintah Kawalan Pergerakan (PKP) hingga kami buat saja demo di rumah. Apa pun, penantian ini berboloi,” katanya.
Diterbitkan Def Jam Malaysia, Pijak adalah dendangan yang menyuntik semangat individu lain supaya bangkit daripada dibuli atau tidak ambil kesempatan terhadap orang lain.
Video muzik (MV) karya nukilan Zizi bersama Navigator dan Mambang yang juga kesinambungan daripada dendangan popularnya sebelum ini, Eh meraih hampir 300,000 tontonan dalam YouTube rasmi selepas lima hari dilancarkan.
“Antara maklum balas yang saya dapat adalah luahan insan yang berdepan situasi dipijak dengan mendedahkan mereka mengakui seolah-olah mendapat semangat untuk tidak lagi membiarkan diri ditindas selepas mendengar lagu ini.
“Bagi saya, membawakan lagu seumpama ini antara cara saya berkongsi sesuatu yang bermanfaat untuk insan lain, malah turut mengingatkan diri jangan berbuat perkara sedemikian.
Kata pemenang Persembahan Terbaik di Anugerah Juara Lagu ke-35 (AJL 35) itu lagi, mereka turut mengekalkan pengarah video muzik yang sama dengan lagu Eh iaitu Hasif Hamid.
Hanya sehari saja untuk disiapkan, Zizi mendedahkan sepatutnya Yusuf turut muncul dalam video muzik tersebut tetapi pada saat akhir jadualnya bertindih dengan perkara lain.
“Memang patut suami saya tampil dalam MV Pijak ini tetapi bukan rezeki kami untuk muncul berdua. Apa pun selepas kerja penggambaran MV bermula, dia sempat menemani saya.
“Rasa lebih bersemangat apabila suami teman. Dia pun jenis yang bagi kebebasan untuk saya berkarya tetapi sebagai isteri tentu saja saya perlu pandai menjaga batas.
“Yusuf juga antara insan terdekat yang sentiasa berikan semangat terutama ketika saya risau berdepan dengan penerimaan ramai terhadap lagu Pijak,” kongsi wanita asal negeri di bawah bayu itu.
Terdahulu, Zizi selamat bergelar isteri kepada aktor Yusuf Bahrin, 30, pada 19 September tahun lalu hanya selepas dua bulan mengenali hati budi. – KOSMO! ONLINE


Petani tuai ubi keladi 22.68 kilogram
Oleh KOSMO!

5 Mac 2022, 1:00 pm
HONOLULU, HAWAII – Seorang petani Hawaii dipercayai mencatat rekod baharu dunia selepas menuai sebatang pokok ubi keladi seberat 22.68 kilogram, lapor United Press International (UPI) semalam.
Clarence Medeiros merupakan petani di Pulau Besar Hawaii. Dia menanam pokok ubi keladi yang dikenali sebagai Taro di Hawaii sejak 50 tahun lalu. Medeiros kerap menuai ubi keladi bersaiz besar di kebunnya termasuk seberat hampir 15 kilogram pada musim menuai yang lalu.
Petani itu berkata, dia dan isterinya, Nellie terkejut setelah pokok ubi keladi yang dituai mereka pada minggu lalu itu mempunyai ukur lilit 68.6 sentimeter (sm).
“Saya fikir beratnya kurang daripada 11.34 kilogram. Saya mengagak beratnya ringan,’’ katanya kepada stesen televisyen tempatan, KHNL-TV.
“Dengan berat demikian, ia mungkin menjadi rekod dunia. Mata kami terbuka luas setelah melihat beratnya apabila ditimbang pada alat penimbang. Ia tidak mungkin seberat itu,’’ tambahnya.
Pegawai-pegawai daripada persatuan petani tempatan menyaksikan pokok ubi keladi itu ditimbang sebagai bukti untuk Rekod Dunia Guinness.

“Saya telah melihat banyak pokok ubi keladi selama bertahun-tahun, tetapi tiada yang sebesar itu. Jadi ia sangat menakjubkan,’’ kata Holokai Brown daripada persatuan tersebut. – Agensi


Malaysia sokong resolusi MHAM berhubung isu Ukraine Rusia
Oleh AMREE AHMAD

5 Mac 2022, 2:32 pm
PUTRAJAYA – Malaysia bersama-sama 31 negara anggota Majlis Hak Asasi Manusia (MHAM) Pertubuhan Bangsa Bersatu (PBB) menyokong resolusi berkaitan isu krisis Ukraine-Rusia.
Wisma Putra berkata, usul berkenaan yang diluluskan pada sesi ke-49 di ibu pejabat MHAM di Geneva, Switzerland semalam membolehkan penubuhan Suruhanjaya Bebas Siasatan Antarabangsa untuk menyiasat isu pencabulan hak asasi warga Ukraine oleh tentera Rusia.
“Resolusi bertajuk ‘Situasi hak asasi manusia di Ukraine berpunca daripada keganasan Rusia’ itu telah diperbahaskan bermula pada 3 Mac lalu sebelum pengundian berlangsung,” katanya dalam satu kenyataan hari ini.
Sebanyak 32 negara mengundi bersetuju termasuk Amerika Syarikat (AS), Britain, Emiriah Arab Bersatu, Jerman, Jepun, Indonesia, Korea Selatan, Nepal, Perancis, Somalia dan Qatar.
Namun dua lagi membantah iaitu Rusia sendiri dan Eritrea, manakala 13 negara berkecuali antaranya Armenia, China, Cuba, India, Kazakhstan, Namibia, Pakistan, Sudan dan Uzbekistan.
Ini kali kedua PBB meluluskan resolusi mengutuk Rusia selepas Perhimpunan Agung badan dunia itu di New York, AS pada Rabu lalu menyaksikan 141 negara menyokong usul serupa.

Mengulas lanjut, Wisma Putra menambah, Malaysia menyokong atas komitmen terhadap prinsip Piagam PBB terutama menghormati kedaulatan dan integriti negara yang bebas merdeka.
“Malaysia juga menyatakan kebimbangan bahana konflik dua negara berjiran di Eropah itu akan bertambah buruk dan mencetuskan krisis kemanusiaan di wilayah bergolak juterus dengan penerimaan resolusi itu Malaysia menyeru pihak bertelagah segera mengambil langkah meredakan ketegangan dan mengelakkan kemusnahan teruk,” jelasnya. -KOSMO! ONLINE


Empat hala tuju digariskan ke arah Malaysia Negara Taman Terindah
Oleh AHMAD SHAHERMAN SHAMSURI

5 Mac 2022, 2:19 pm
JOHOR BAHRU – Kerajaan menggariskan empat hala tuju pembangunan landskap negara dalam usaha menjadikan Malaysia Negara Taman Terindah.
Perdana Menteri, Datuk Seri Ismail Sabri Yaakob berkata, hala tuju itu penting untuk pembangunan landskap bagi tempoh 25 tahun akan datang supaya ia menjadi lebih maju serta menawarkan kualiti landskap yang unggul bagi dinikmati generasi akan datang.
Beliau berkata, hala tuju pertama adalah memperkemas sistem jaringan landskap negara dengan menyediakan infrastruktur hijau menerusi pendekatan program pembangunan landskap yang menyeluruh.
“Kedua adalah mendaya upaya potensi dan nilai ekonomi industri supaya ia menjadi satu sumber pulangan dan ekonomi baharu negara.
“Ketiga, melindungi aset landskap Keluarga Malaysia secara perundangan bagi memastikan aset landskap dapat dilindungi,”katanya semasa berucap pada Hari Landskap Negara 2022 di sini hari ini.
Turut hadir pada majlis berkenaan, Menteri Perumahan dan Kerajaan Tempatan, Datuk Seri Reezal Merican Naina Merican dan Menteri Besar Johor dan Menteri Besar Johor, Datuk Seri Ir. Hasni Mohammad.

Tambah Ismail Sabri, hala tuju terakhir yang digariskan adalah mempertingkat kualiti perkhidmatan landskap negara yang lengkap di peringkat agensi, negeri dan tempatan supaya perkhidmatan
yang terbaik dapat diberikan kepada Keluarga Malaysia.-KOSMO! ONLINE


Mentaliti Chelsea tidak akan berubah
Oleh KOSMO!

5 Mac 2022, 12:30 pm
LONDON – Pemain tengah Chelsea, N’Golo Kante mengakui dia dan rakan sepasukan lain masih lagi terkejut dengan keputusan Roman Abramovich untuk menjual kelab itu, namun perkembangan itu langsung tidak mengubah mentaliti pemain.
Berita mengenai keputusan pemilik kelab itu nyata berlaku dalam tempoh singkat dan ia langsung tidak pernah bermain di fikiran setiap pemain, namun Kante menjelaskan fokus pemain perlu kekal di lapangan bagi menghadapi Burnley malam ini.
“Ia sesuatu yang kami tidak jangka. Soal lain adalah di luar kawalan pemain dan hanya satu yang kami boleh lakukan iaitu cuba beraksi dengan baik atas padang seperti yang sudah dipamerkan pada perlawanan sebelum ini
“Ini bermakna kami perlu berada pada tahap terbaik demi diri sendiri, kelab dan juga penyokong. Seterusnya, kita lihat apa yang berlaku kerana hanya itu yang mampu kami lakukan,” katanya.
Keputusan Abramovich untuk melepaskan pemilikannya dibuat selepas berlaku pencerobohan Rusia ke atas Ukraine dan situasi itu menimbulkan kebimbangan dalam kalangan penyokong Chelsea sekiranya berlaku perpindahan besar-besaran pemain.
Bagaimanapun, bintang antarabangsa Perancis itu memberi bayangan yang khidmatnya akan terus kekal di Stamford Bridge dan nekad untuk cuba memburu kejuaraan buat pasukan.

“Sejak tiba di kelab ini, saya mengharungi musim yang agak baik bersama pengurus dan juga penyokong. Saya harap kami mampu kekalkannya, kekalkan kemenangan dan dengan cara itu juga kami mampu melihat masa depan,” jelasnya. – AGENSI


Zelenskyy kutuk NATO pengecut, enggan wujudkan zon larangan terbang
Oleh Kosmo

5 Mac 2022, 2:00 pm
KIEV – Presiden Ukraine, Volodymyr Zelenskyy mengecam Pertubuhan Perjanjian Atlantik Utara (NATO) semalam kerana menolak untuk menguatkuasakan zon larangan terbang di ruang udara negaranya sedangkan perikatan tersebut mengetahui serangan Rusia akan lebih sengit.
Terdahulu semalam, NATO menolak permintaan Ukraine itu yang bertujuan menyekat pengeboman oleh Rusia, namun NATO memberi amaran kepada Presiden Vladimir Putin bahawa sekatan baharu akan dilaksanakan sekiranya beliau tidak menghentikan peperangan.
“NATO sengaja memutuskan untuk tidak menutup ruang udara Ukraine sedangkan ia mengetahui serangan baharu dan korban baharu tidak dapat dielakkan.
“Kami percaya bahawa negara-negara NATO sendiri tidak mahu menutup ruang udara Ukraine kerana tindakan itu menjadi provokasi untuk Rusia memerangi NATO,” kata Zelenskyy dalam satu kenyataan video.
Ketua NATO, Jens Stoltenberg telah berkata, perikatan tentera itu tidak akan campur tangan dalam konflik Ukraine kerana bimbang konfrontasi secara langsung dengan Moscow akan menyebabkan perang menjadi lebih meluas.
“Satu-satunya cara untuk menguatkuasakan zon larangan terbang adalah dengan menghantar jet-jet pejuang NATO ke ruang udara Ukraine dan menembak pesawat Rusia.

“Sekiranya kami berbuat demikian, perang skala penuh akan tercetus di Eropah yang akan melibatkan lebih banyak negara dan menyebabkan lebih banyak penderitaan kepada manusia,” katanya.
Bagaimanapun, Zelenskyy bertegas bahawa perhimpunan NATO mengenai  Ukraine adalah lemah dan mengelirukan .
“Semua orang yang mati mulai hari ini (semalam, mati disebabkan oleh kamu (NATO). Mereka mati disebabkan oleh kelemahan kamu.
“Hari ini (semalam) kepimpinan NATO memberi lampu hijau untuk pengeboman seterusnya ke atas bandar-bandar dan kampung-kampung di Ukraine kerana enggan melaksanakan zon larangan terbang,” tegasnya. – AFP


Amaran ribut petir di Kelantan, Sabah
Oleh ALWANI ZAFIRAH

5 Mac 2022, 1:25 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat melibatkan negeri Kelantan dan Sabah tengah hari ini.
MetMalaysia menerusi kenyataan yang dikeluarkan di Facebook memaklumkan, antara kawasan yang terlibat di Kelantan adalah Tumpat, Pasir Mas, Kota Bharu, Tanah Merah, Bachok, Machang dan Pasir Puteh.
Selain itu, cuaca buruk yang sama turut tertumpu bagi beberapa kawasan di Sabah.
“Ia temasuklah sekitar Pendalaman (Sipitang, Kuala Penyu dan Beaufort), Pantai Barat (Papar, Putatan, Penampang. Kota Kinabalu, Tuaran dan Kota Belud), Sandakan (Beluran dan Sandakan) serta Kudat (Pitas dan Kudat).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,” katanya di sini hari ini.
Menurut MetMalaysia, hujan lebat serta ribut petir di dua negeri terlibat dijangka berlarutan sehingga pukul 3 petang nanti.

Jelasnya, amaran tersebut adalah amaran jangka pendek yang sah dalam tempoh tidak melebihi enam jam untuk satu-satu keluaran.
Terbaharu, di Kelantan masih terdapat seramai 2,433 mangsa banjir yang ditempatkan di 10 pusat pemindahan sementara (PPS) ketika ini.
Kenyataan tersebut dilaporkan menerusi portal Info Bencana Jabatan Kebajikan Masyarakat (JKM).


Ingat 7Eleven, ingat Kak Long
Oleh KOSMO!

5 Mac 2022, 2:42 pm
PETALING JAYA – Kak Long Kosmetik mungkin tidak sehebat nama-nama pensohor media sosial yang lain, namun namanya kini menjadi sebutan setiap lapisan umur di Malaysia.
Mungkin ramai yang tidak mengenalinya, namun jika disebut berkenaan kedai serbaneka 7Eleven dan juga kedai makanan cepat, KFC ternyata bayangan wajah Kak Long Kosmetik akan timbul.
Namun apa yang menjadi bualan hangat di media sosial adalah berkenaan dengan cara ‘kemahsyurannya’ yang dilihat tidak kena dan tidak patut berlaku.
Rata-rata orang ramai menyifatkan, tindakan peniaga itu dengan membuat ‘live’ ketika tidak berpuas hati dengan apa keadaan sekali pun adalah tidak patut.
Ada yang juga yang berkata, anak lelaki kepada wanita yang difahamkan berasal dari Terengganu itu juga tidak perlu campur tangan ketika orang tua sedang bercakap.
“Maaf cakap lah, isu tidak puas hati ni kalau nak dikatakan memang semua orang tidak puas hati, namun cara yang dilakukan oleh wanita itu sebenarnya tidak patut.

“Salurkan pada pihak yang sepatutnya, bukan kita cepat sangat nak tekan butamng ‘live’ dekat sosial media kita. Secara tidak langsung akan nampak kelemahan kita sendiri,” ujar Ismail JB.
“Paling orang nampak adalah anak lelaki dia, bercakap dengan orang yang lebih berumur tiada hormat. Kalau terus dibiarkan Anakku Sazali benar-benar akan wujud.
“Dalam mendidik anak sebenarnya tingkah laku ibu bapa itu sangat penting, semoga Kak Long Kosmetik sedar akan kesilapannya,” jelas Iser Chiku3. – KOSMO! ONLINE.


Saintis cuba rungkai misteri mumia ikan duyung
Oleh Kosmo

5 Mac 2022, 2:00 pm
TOKYO – Sekumpulan saintis  Jepun akan mengkaji satu mumia ‘ikan duyung’ yang ditemui sekitar tahun 1736 hingga  1741 di  luar Pulau Shikoku, Lautan Pasifik,  lapor akhbar Metro UK kelmarin.
Mumia makhluk misteri yang mempunyai wajah menyerupai  manusia dan ekor seperti ikan itu menyebabkan pakar-pakar keliru selama beberapa abad.
Kedua-dua tangan makhluk itu berada dalam keadaan memegang wajahnya, selain rambutnya juga masih boleh dilihat serta terdapat gigi yang tajam.
Pasukan penyelidik dari Universiti Sains dan Seni Kurashiki telah melakukan ujian imbasan tomografi berkomputer (CT) bagi mendedahkan misteri makhluk itu.
Menurut seorang penyelidik, Hiroshi Kinoshita, mumia yang kini disimpan di sebuah tokong di bandar Asakuchi itu dipercayai berkemungkinan mempunyai kepentingan dari sudut agama.
“Ikan duyung Jepun mempunyai legenda keabadian. Masyarakat percaya sekiranya seseorang itu makan daging ikan duyung, dia tidak akan mati.

“Beberapa legenda di Jepun menyatakan bahawa terdapat seorang wanita yang memakan daging ikan duyung, dan dia mampu hidup selama 800 tahun,” kata Kinoshita.
Sementara itu, mumia tersebut turut disimpan bersama sepucuk surat bertarikh tahun 1903 yang ditulis oleh pemilik terdahulu untuk memberitahu mengenai latar belakang penemuan makhluk tersebut.
“Seekor ikan duyung telah ditangkap menggunakan jala ikan di laut wilayah Kochi. Nelayan yang menangkapnya tidak mengetahui bahawa ia adalah seekor duyung bahkan membawanya ke Osaka untuk dijual sebagai ikan biasa.
“Nenek moyang saya telah membeli ikan itu dan menyimpannya sebagai khazanah milik keluarga,” kata surat tersebut. – AGENSI


Pelajar viral temuduga, diterima masuk UPSI
Oleh KOSMO!

5 Mac 2022, 2:35 pm
PETALING JAYA – Seorang pelajar dari Pakan, Betong, Sarawak , Frank Steward Anak Sa, 21, yang sebelum ini tular mengenai gambarnya ketika sesi temuduga kemasukan ke Universiti Pendidikan Sultan Idris (UPSI) kini menarik nafas lega apabila diterima belajar di institusi tersebut.
Menerusi satu kenyataan yang dikeluarkan pihak UPSI hari ini, Frank Steward terharu dan berterima kasih kepada Intitusi Penagajian Tinggi Awam (IPTA) itu yang telah merealisasikan impiannya untuk melanjutkan pengajian di universiti pendidikan termasyhur tersebut.
Bekas pelajar Sekolah Menengah Kebangsaan St. Augustine Betong, Sarawak itu melahirkan kegembiraan selepas diterima menjadi pelajar UPSI dan berazam untuk belajar bersungguh-sungguh.
“Saya berharap dapat mengikuti pembelajaran dengan baik dan menjadi pendidik yang berjasa untuk negara,” jelasnya.
Surat tawaran dari UPSI kepada Frank Steward yang melanjutkan pengajian di peringkat Ijazah Sarjana Muda Pendidikan (Pendidikan Moral) bagi sesi 2022/2023 bermula Mac itu disampaikan sendiri oleh Timbalan Naib Canselor (Hal Ehwal Pelajar dan Alumni), Prof. Madya Dr. Norkhalid Salimin.
Norkhalid berkata, UPSI sangat memahami dan bersimpati dengan masalah calon yang memohon memasuki UPSI, namun menghadapi masalah capaian internet seperti apa yang dialami Frank Steward.

Beliau berkata berbanding sebelum negara diserang Covid-19, semua temu duga diadakan secara bertulis dan bersemuka, namun berubah kepada secara dalam talian termasuk sistem Pengajaran dan Pembelajaran (PdP) sejak Covid-19 melanda.
Dalam pada itu, Naib Canselor, Prof. Datuk Dr. Md. Amin Md Taff berkata, UPSI komited dalam melahirkan bakal guru sesuai dengan fokus utama universiti menjadikan ‘UPSI No. 1 Pendidikan’.
“Saya mengucapkan tahniah kepada Frank Steward yang memilih UPSI sebagai destinasi pengajian peringkat ijazah pertamanya dan berharap dapat belajar dengan bersungguh-sungguh untuk menjadi pelajar yang cemerlang.
“Tawaran itu memberi peluang untuk Frank Steward menjadi pendidik yang akan kembali berkhidmat di negeri kelahiran sekali gus dapat membantu mengubah nasib dan masa depan keluarga,” katanya.
Sebelum ini, media melaporkan kisah pengorbanan bapa Frank Steward yang mendirikan khemah di kawasan Bukit Kelingkang agar mendapat capaian internet bagi membolehkannya menjalani temu duga secara dalam talian.
Bapanya, Sa Anak Ujom, 52, seorang petani dikatakan sanggup meredah jalan balak yang memakan masa dua jam perjalanan untuk mendirikan khemah berkenaan. – KOSMO! ONLINE.


Sudah boleh ‘terbang’ ke Thailand, Kemboja guna VTL
Oleh SITI A'ISYAH SUKAIMI

5 Mac 2022, 12:15 pm
PUTRAJAYA – Selepas Singapura, Laluan Perjalanan Lengkap Vaksin (VTL) baharu kini akan beroperasi ke Thailand dan Kemboja bermula 15 Mac ini susulan perbincangan yang membuahkan hasil bersama kedua-dua negara sebagai usaha ke arah pembukaan semula sempadan antarabangsa.
Menteri Pengangkutan, Datuk Seri Wee Ka Siong berkata, menerusi VTL tersebut pengembara yang telah divaksin sepenuhnya tidak perlu menjalani kuarantin semasa ketibaan.
“Untuk VTL ke Thailand, syarikat penerbangan yang ditetapkan dari kedua-dua negara dibenarkan beroperasi sehingga enam penerbangan setiap hari bagi laluan Kuala Lumpur-Bangkok dan sehingga empat penerbangan setiap hari bagi laluan Kuala Lumpur-Phuket.
“Laluan baharu boleh ditambah dari semasa ke semasa tertakluk kepada persetujuan bersama oleh kedua-dua negara,” katanya dalam kenyataan hari ini.
Beliau berkata, bagi VTL ke Kemboja pula, syarikat penerbangan yang ditetapkan dari kedua-dua negara dibenarkan beroperasi sehingga dua penerbangan setiap hari bagi laluan Kuala Lumpur-Phnom Penh.
“Laluan baharu boleh ditambah dari semasa ke semasa tertakluk kepada permintaan pasaran,” ujarnya.

Mengulas lanjut, Ka Siong berkata, laluan VTL itu akan dikendalikan oleh semua syarikat penerbangan yang ditetapkan di bawah inisiatif VTL.
“Prosedur operasi standard (SOP) dan protokol kesihatan yang berkaitan akan dikeluarkan oleh agensi masing-masing dalam masa terdekat dan pengembara diingatkan supaya mematuhi protokol kesihatan secara bertanggungjawab untuk menikmati kemudahan VTL ini.
“Kerajaan akan meneruskan perbincangan dengan semua negara jiran ASEAN mengenai pembukaan semula laluan tambahan yang selamat pada masa hadapan mengikut situasi semasa,” katanya. -KOSMO! ONLINE


MOM harap Astaf segera tamatkan segala kemelut
Oleh MUHAMMAD RIDUAN MOHD HANAFIAH

5 Mac 2022, 11:40 am
PRESIDEN Majlis Olimpik Malaysia (MOM), Tan Sri Mohamad Norza Zakaria menuntut kemelut sukan sepak takraw Malaysia diselesaikan segera bagi melonjakkan semula sukan tradisi berkenaan di pentas antarabangsa.
Ketika ini, Persekutuan Sepaktakraw Asia (Astaf) masih belum membuat keputusan mengenai entiti baharu persatuan dari Malaysia yang akan menjadi ahli gabungan Astaf selepas menyingkirkan Persatuan Sepak Takraw Malaysia (PSM) pada 20 Mei lalu.
Bagaimanapun, ketika ini, Astaf mendedahkan perkembangan terbaharu kelmarin apabila Konfederasi Sepaktakraw Malaysia (MSC) kini selangkah untuk menjadi ahli gabungan Astaf selepas mendapat sokongan daripada Pejabat Pesuruhjaya Sukan (PJS) serta Kementerian Belia dan Sukan (KBS).
“Sebagai Presiden MOM, saya ingin krisis sepak takraw ini diselesaikan secepat mungkin. Hal ini kerana, dalam sukan, kita ingin kurangkan berpolitik dan lebih kepada untuk memajukan sukan tersebut.
“Apa yang berlaku tentu sahaja mengganggu-gugat kepada perkembangan sukan sepak takraw di negara ini. Saya memohon Astaf membuat keputusan terbaik dalam melihat senario perkembangan sukan sepak takraw di negara ini.
“Saya harap Astaf juga lebih kepada menyatukan keadaan daripada memecahkanbelahkan keadaan,” katanya ketika ditemui di Bukit Kiara semalam.
Mengulas keputusan MSC ingin menjadi ahli gabungan MOM, Norza menuntut persatuan tersebut diiktiraf badan antarabangsa terlebih dahulu.

“MOM menanti apa sahaja keputusan yang dibuat oleh Astaf mahupun Persekutuan Sepaktakraw Antarabangsa (Istaf). Kriteria MOM sangat jelas bahawa sesiapa sahaja mahu menjadi ahli badan gabungan kepada MOM perlu mendapat pengikitirafan peringkat Asia mahupun dunia.
“Ketika ini, MHC belum lagi sertai MOM kerana mereka perlu pergi ke Astaf untuk mendapat kelulusan. Buat masa ini kita masih mengiktiraf PSM selagi mana PSM tidak lagi jadi badan gabungan dan selepas itu kita akan buat keputusan lain. Bagi kita PSM masih ahli gabungan MOM,” tegasnya.
Persatuan Sepak Takraw Malaysia (PSM) selaku badan induk sukan tersebut dilihat bersedia untuk kembali menjadi ahli gabungan Astaf selepas melangsaikan kos sesi pendengaran panel disiplin Astaf sebanyak AS$15,000 (RM63,886.25).


Bison harap tuah di gelanggang sendiri
Oleh AZIZAN HASHIM

5 Mac 2022, 11:50 am
PASUKAN Perak Bison berharap meraih tuah di gelanggang sendiri untuk mengutip dua mata penting apabila beraksi pada minggu terakhir saingan kejohanan Emas Anuar Liga Sepak Takraw (STL) di Stadium Indera Mulia, Ipoh hari ini.
Dengan kedudukan pasukan itu ibarat telur di hujung tanduk, ketua jurulatih Perak Bison, Suhairi Abd. Aziz berharap anak-anak buahnya menjelmakan keajaiban bagi melakar satu kemenangan bagi mengelak tersingkir ke Liga Division 1 tahun hadapan.
“Hanya satu kemenangan daripada baki dua perlawanan mampu menyelamatkan kami daripada tersingkir ke liga bawahan.
“Itu yang kami perlu lakukan apabila bertemu Putrajaya Cyborg dan Kelantan Warriors untuk mengelak tersingkir,” kata Suhairi.
Suhairi berharap tuah di gelanggang sendiri akan mengubah nasib pasukan kendaliannya itu selepas dilanda musibah sebelum ini.
“Suka atau tidak kami kena menang baki dua perlawanan ini untuk kekal dalam saingan utama STL. Mereka sedar apa yang harus dilakukan dalam dua perlawanan itu pada hujung minggu ini.

“Kami menghadapi misi sukar tetapi peluang tetap ada. Dengan sokongan padu penyokong tempatan saya yakin peluang kami cerah dalam kedua-dua perlawanan itu,” katanya.
Perak akan bertemu Cyborg pada hari Sabtu dan Kelantan hari Ahad.


Roket lama langgar Bulan, semua tidak mahu mengaku
Oleh KOSMO!

5 Mac 2022, 12:16 pm
WASHINGTON – Sebuah roket yang meluncur di angkasa lepas selama bertahun-tahun terhempas di Bulan semalam, namun pelanggaran tersebut tidak dapat disaksikan secara langsung dan masa diperlukan untuk mendapatkan bukti fotografi.
Impak itu dipercayai berlaku pukul 8.25 malam semalam (waktu Malaysia) di kawasan jauh Bulan, kata Bill Gray yang merupakan ahli astronomi pertama meramalkan pelanggaran tersebut.
“Meluncur di angkasa lepas pada kelajuan sekitar 9,300 kilometer sejam, objek seberat 4 tan itu boleh mencetuskan kawah dengan diameter antara 10 meter hingga 20 meter,” kata Gray.
Kelajuan, trajektori dan masa impak roket itu dikira menggunakan teleskop balai cerap.
“Melainkan objek itu dialihkan oleh tangan besar (kuasa Tuhan), ia melanggar Bulan pagi ini (waktu Amerika Syarikat),” jelas Gray.
Dalam perkembangan berkaitan, proses mengenal pasti identiti roket lama itu mencetuskan perdebatan. Ia ekoran sehingga kini, tiada entiti rasmi yang bertanggungjawab menyenaraikan dan mengesan sampah angkasa lepas.

Gray merupakan seorang kontraktor bebas yang menghasilkan perisian pengiraan orbit yang digunakan oleh Pentadbiran Areonautik dan Angkasa Lepas Kebangsaan (NASA) . Dia menjejaki serpihan angkasa lepas yang dihasilkan oleh manusia supaya saintis-saintis tidak keliru dan menyangka sampah tersebut adalah asteroid.
Pada awalnya, Gray menyangka objek itu adalah roket SpaceX tetapi menukar fikiran kemudian dan berkata, ia adalah enjin penggalak peringkat ketiga roket Chang’e 5-T1 yang dilancarkan pada 2014.
China bagaimanapun menyangkal dakwaan Gray. Menurut Beijing, enjin penggalaknya ‘selamat’ memasuki atmosfera Bumi dan hangus sepenuhnya.
Namun, Gray berkata, China keliru tentang dua misi angkasa lepas yang mempunyai nama serupa, manakala kenyataan Beijing itu merujuk kepada roket yang dilancarkan lama kemudian.
Walau apa sekali pun, hanya Pengorbit Bulan milik NASA dan kapal angkasa India, Chandrayaan-2, yang kedua-duanya mengelilingi Bulan, boleh merakam gambar kawah tersebut.
Masa antara beberapa minggu hingga berbulan-bulan pula diperlukan bagi tujuan tersebut. – AFP


Klopp terpaksa ubah kesebelasan utama
Oleh KOSMO!

5 Mac 2022, 12:00 pm
LIVERPOOL – Skuad kendalian Jurgen Klopp, Liverpool akan kembali mengharungi aksi Liga Perdana Inggeris menentang West Ham United selepas meraih kejuaraan Piala Liga Inggeris dan mara ke pusingan kelima Piala FA.
The Reds akan turun berdepan The Hammers awal pagi esok di Anfield dengan misi untuk membalas dendam kekalahan di London sebelum ini selain skuad bimbingan David Moyes itu merupakan salah satu daripada dua pasukan yang pernah menewaskan mereka musim ini.
Kemenangan pada aksi itu nanti juga sangat penting buat Liverpool ketika mereka kini sedang mengintai peluang untuk memintas Manchester City yang bakal mengharungi aksi derbi menentang Manchester United awal pagi Isnin nanti.
Selepas mengharungi dua aksi yang memenatkan minggu ini, Klopp mungkin akan membuat beberapa perubahan barisan pemain ketika mereka juga bakal menantikan kunjungan Inter Milan pada aksi Liga Juara-Juara Rabu depan.
Ketika ini, Liverpool masih tidak dapat menurunkan khidmat Curtis Jones, Roberto Firmino dan Thiago Alcantara kerana masih berdepan kecederaan, tetapi Klopp dipercayai akan menurunkan benteng terkuat mereka untuk aksi kali ini.
Virgil Van Dijk, Joel Matip, Trent Alexander-Arnold dan Andy Robertson sudah pasti akan mengisi posisi berkenaan untuk memastikan gawang mereka tidak bolos dan mampu meraih kemenangan menentang West Ham.

Klopp juga mungkin tidak akan menurunkan kaptennya, Jordan Henderson yang beraksi pada perlawanan final EFL dan Norwich sebelum ini, sebaliknya mungkin akan menyenaraikan Fabinho.
Bagaimanapun, apa yang memeningkan Klopp ketika ini adalah untuk memilih sama ada Diogo Jota ataupun Luis Diaz apabila masing-masing berjaya mempamerkan aksi yang cemerlang setakat ini. – AGENSI


Isteri maut, suami parah ketika uruskan dokumen umrah
Oleh DIYANATUL ATIQAH ZAKARYA

5 Mac 2022, 11:57 am
MELAKA – Perjalanan sepasang suami isteri menguruskan dokumen umrah berakhir tragedi apabila salah seorang daripadanya maut dalam nahas di Lebuh Alor Gajah-Melaka Tengah-Jasin (AMJ) berhampiran Melaka Sentral di sini, semalam.
Dalam kejadian kira-kira pukul 1.50 petang itu, mangsa, Adawiyah Zakaria, 41, yang membonceng motosikal jenis Modenas GT dilaporkan meninggal dunia ketika mendapatkan rawatan di Hospital Melaka.
Suaminya, Looy Mohammad Brah, 34, turut mengalami kecederaan parah dan mendapatkan di zon merah di hospital sama.
Ketua Jabatan Siasatan dan Penguatkuasaan Trafik (JSPT) negeri Superintendan Hasan Basri Yahya berkata, kemalangan berlaku selepas motosikal ditunggangi pasangan itu melanggar bahagian belakang sebuah kereta.
Katanya, nahas berlaku ketika mangsa yang merupakan peniaga restoran di Medan Selera Limbongan dalam perjalanan dari arah pasar raya Lotus menghala ke Malim.
“Setiba di lokasi motosikal pasangan itu telah melanggar bahagian belakang kanan kereta jenis Mazda CX-5 dipandu kerani berusia 47 tahun dari arah sama.

“Akibat kemalangan itu, pembonceng wanita telah tercampak ke tengah jalan, manakala suaminya ke lorong paling kanan,” katanya. -KOSMO! ONLINE


Pawagam terkecil 13 tempat duduk
Oleh KOSMO!

5 Mac 2022, 12:00 pm
STRATFORD, ONTARIO – Sebuah pawagam di Ontario, Kanada yang hanya boleh memuatkan 13 orang diiktiraf oleh Guinness World Records sebagai pawagam paling kecil di dunia, lapor United Press International (UPI) kelmarin.
Pawagam Little Prince Micro-Cinema di bandar Stratford itu dibuka pada Oktober 2021 dan didekorasi mengikut gaya teater kecil era Ratu  Victoria lengkap dengan permaidani merah, tempat duduk bertingkat dan tali baldu.
Pemilik dan pengendali pawagam, Leigh Cooney berkata, tapak itu dahulunya adalah galeri dan kedai cenderamata bernama Meet Your Maker. Pawagam kecil itu dilengkapi dengan skrin yang boleh ditarik ke bawah dan kerusi lipat untuk menayangkan beberapa filem tempatan.
“Kami mula bekerjasama dengan pembuat filem tempatan, menganjurkan beberapa pertandingan di sekitar bandar. Kemudian kami fikir, betapa hebatnya jika kami bina bilik tayangan secara kekal,’’ kata Cooney kepada stesen televisyen Global News.
Cooney berkata, tumpuan teater itu adalah untuk menganjurkan parti kecil dan majlis persendirian ketika pandemik Covid-19.
Teater itu secara rasmi dianugerahkan Rekod Dunia Guinness untuk pawagam terkecil yang dibina khas setelah diukur bersaiz seluas 16.29 meter persegi.

“Ia sangat menggembirakan untuk mendapat pengiktirafan ini. Kami mungkin kecil tetapi kami mempunyai impak yang besar untuk mereka yang mencari alternatif selamat dan unik untuk pawagam tradisional,’’ kata Cooney kepada akhbar The Stratford Beacon Herald selepas mendapat pengiktirafan. – Agensi


Kebakaran PPR: Dua lelaki ditahan, salah seorang positif dadah
5 Mac 2022, 12:07 pm
KUALA LUMPUR – Dua lelaki tempatan ditahan bagi membantu siasatan berhubung kebakaran membabitkan 48 buah motosikal dan empat buah kereta di Blok C, Projek Perumahan Rakyat (PPR) Intan Baiduri, di sini awal pagi semalam.
Ketua Polis Daerah Sentul, Asisten Komisioner Beh Eng Lai berkata, kedua-dua suspek berusia 31 dan 39 tahun itu diberkas di PPR Intan Baiduri masing-masing pada pukul 2.30 dan 6.30 petang, hari yang sama.
“Berdasarkan ujian saringan air kencing yang dijalankan mendapati suspek yang berusia 31 tahun positif dadah jenis syabu manakala seorang lagi negatif.
“Proses reman sedang buat bagi membolehkan siasatan lanjut dapat dijalankan termasuk mengenal pasti motif sebenar kejadian,” ujarnya dalam kenyataan hari ini.
Menurutnya, kes disiasat dibawah Seksyen 435 Kanun Keseksaan bagi membolehkan kes disiasat sekiranya wujud elemen khianat dengan api dalam kejadian tersebut.
Terdahulu, 48 buah motosikal dan empat buah kereta yang diparkir di Blok C, PPR Intan Baiduri, di sini musnah dalam kebakaran awal pagi semalam.

Susulan kejadian itu, polis mengenal pasti sekiranya terdapat elemen khianat dalam kejadian kebakaran yang menyebabkan kerugian dianggarkan mencecah RM300,000. – KOSMO! ONLINE


Petronas pacu BAM buru emas Olimpik
Oleh MUHAMMAD RIDUAN MOHD HANAFIAH

5 Mac 2022, 11:30 am
PETRONAS sekali lagi meneruskan misi mereka untuk melonjakkan industri sukan negara selepas sah menjalinkan kerjasama bersama Persatuan Badminton Malaysia (BAM).
Kerjasama tersebut kali pertama dalam sejarah BAM apabila Petronas dan Petronas Dagangan Berhad (PDB) menjadi penaja kepada badan induk badminton negara itu bagi tempoh tiga tahun.
Pastinya kerjasama itu tonik terbaik dalam misi Malaysia kembali menjadi kuasa besar badminton dunia selain mampu membantu skuad negara melakukan persiapan ke Sukan Olimpik Paris 2024.
Presiden BAM, Tan Sri Mohamad Norza Zakaria berkata, pihaknya berbangga dapat bekerjasama dengan Petronas, sekali gus melonjakkan semangat pemain terutama dalam misi memburu pingat emas pertama Malaysia pada Sukan Olimpik.
“Kerjasama dengan Petronas adalah satu sejarah buat BAM. Pasti kehadiran Petronas akan menggegar dunia badminton.
“Bagi BAM, kerjasama ini tepat kerana kami sedang membuat persiapan berdepan beberapa siri kejohanan utama seperti Sukan SEA, Sukan Asia, Sukan Komanwel, Piala Thomas, Piala Uber serta Sukan Olimpik 2024.

“Pastinya pemain akan mendapat manfaat daripada kerjasama ini, sekali gus dapat menghantar lebih ramai pemain termasuk pemain muda ke luar negara sebagai pendedahan,” katanya pada majlis penajaan Petronas di Bukit Kiara semalam.
Ditanya mengenai nilai tajaan selama tiga tahun itu, Norza menegaskan, ia adalah penajaan terbesar dalam sejarah BAM.
“Terima kasih dengan sumbangan besar ini dan kami boleh mengalihkan tumpuan kepada objektif utama untuk menjadikan Malaysia salah satu kuasa badminton dunia,” tambahnya.
Sebelum ini BAM menerima penajaan bernilai RM55 juta daripada syarikat peralatan sukan terkemuka, Yonex Sunrise.
Menerusi majlis penajaan itu, logo Petronas turut dipaparkan pada jersi skuad badminton negara menjelang kejohanan Seluruh England (All England) pada 16 hingga 20 Mac ini.
Petronas juga menjadi penaja utama kejohanan di Malaysia pada 28 Jun-3 Julai depan.
Lebih menarik, Akademi Badminton Malaysia (ABM) kini dikenali sebagai Petronas ABM.


Wanita rela tolak motor, angkut berkotak-kotak susu percuma
Oleh KOSMO!

5 Mac 2022, 11:48 am
PETALING JAYA – Tindakan seorang wanita yang sanggup menolak motosikalnya gara-gara tidak mempunyai ruang duduk selepas membawa berkotak-kotak susu percuma untuk dibawa pulang telah mencuri tumpuan orang ramai.
Terdahulu, sejak 2 Mac lalu, susu durian jenama Nilofa telah diedarkan secara percuma buat semua orang dan mereka boleh mengambilnya di gudang Nilofa Group yang terletak di Jalan Sungai Puloh, Klang, Selangor.
Sehubungan itu, ramai penduduk sekitar mengambil peluang untuk mendapatkannya sehingga pihak pengedar terpaksa memberhentikan proses pemberian tersebut seketika atas sebab yang tidak dapat dielakkan dan akan memaklumkan tarikh serta lokasi yang baharu secepat mungkin.
Menerusi video yang dimuat naik oleh @farrafareez_ di media sosial memaparkan kegigihan wanita berkenaan sehingga terpaksa dibantu seorang lelaki untuk menolak motorsikalnya sambil memegang kota-kotak tersebut bagi mengelak daripada terjatuh.
Sementara itu, menjengah di ruangan komen perkongsian tersebut, rata-rata orang ramai terkejut melihat kuantiti susu yang diambil wanita berkenaan dan ada yang mempersoalkan tindakannya itu.
“Kenapa akak ambil banyak sangat susu, nanti takut orang lain yang datang tak dapat merasa,” ujar Anne.

“Dah tahu datang naik motor, ambil ikut mana yang perlu, kalau banyak macam ini, dan susahkan diri, mungkin ada keperluan lain wanita itu, cuma kenderaan yang diguna tidak sesuai untuk kuantiti tersebut,” kata Abu Zarif.
Selain itu, ada seorang pengguna meninggalkan komen memaklumkan tujuan wanita tersebut berbuat demikian adalah kerana ingin membantu mengagihkan kepada orang lain yang tidak dapat hadir untuk mengambil susu tersebut.
“Dia ambil sebenarnya nak sedekah dekat orang lain yang tak sempat datang, bukan tamak,” kongsi @user586207. – KOSMO! ONLINE


Banjir : 19 mangsa terjejas di Serdang
Oleh AZAHAR HASHIM

6 Mac 2022, 7:25 pm
BANDAR BAHARU – Seramai 19 mangsa dari empat buah rumah di Kampung Sungai Punti, Serdang di sini terjejas dalam kejadian banjir kilat pada petang tadi.
Kejadian kira-kira pukul 4 petang itu berlaku selepas air Sungai Punti melimpah akibat hujan lebat berpanjangan selama lebih dua jam.
Pegawai Angkatan Pertahanan Awam (APM) Daerah  Bandar Baharu, Leftenan (PA) Abdul Rahim Khairuddin berkata, hujan lebat menyebabkan air dari kawasan bukit dan sungai melimpah ke kawasan rendah.
“Paras air sungai meningkat dengan cepat iaitu kira-kira satu meter dan melimpah ke kawasan rumah penduduk.
“Walau bagaimanapun banjir sudah mulai surut dan setakat ini tiada pusat pemindahan sementara (PPS) dibuka,” katanya di sini hari ini.
Tambahnya, anggota APM terus melakukan pemantauan di kawasan terjejas serta membantu mangsa memindahkan barangan penting ke tempat selamat. – KOSMO! ONLINE


Model tawar khidmat uji kesetiaan lelaki
Oleh KOSMO!

6 Mac 2022, 8:00 pm
LONDON – Seorang wanita seksi menawarkan perkhidmatan yang menguji kesetiaan pasangan kepada para wanita lain dengan bayaran berharga £1,400 (RM7,737), lapor akhbar Mirror UK, semalam.
Carolina Lekker berkata, perkhidmatannya adalah sebagai satu bentuk bantuan kepada wanita yang berasa sangsi dengan pasangan masing-masing.
Jika lelaki itu terbukti setia, Lekker akan mengembalikan ‘yuran’ perkhidmatan yang telah dibayar.
Model ini menjalankan modus operandi dengan cuba berfoya-foya dengan lelaki yang disasarkan dan cuba mengatur pertemuan dengannya.
Sekiranya lelaki itu mengabaikan godaan Lekker, maka itu bermakna jejaka itu setia dan teman wanitanya akan mendapat semula wang yang telah dibayar.
“Saya gunakan wang yang dikumpul daripada perkhidmatan ini untuk membiayai pembedahan kosmetik.

“Saya sudah mengumpul lebih £7,400 (RM40,895) daripada perkhidmatan menguji kesetiaan dan permintaan terhadapnya semakin meningkat,” ujar Lekker. – Agensi


Elon Musk enggan sekat akses laman berita Rusia pada perkhidmatan Starlink
Oleh KOSMO!

6 Mac 2022, 9:00 pm
WASHINGTON – Pengasas SpaceX, Elon Musk enggan tunduk kepada gesaan pegawai beberapa negara yang memintanya agar menyekat sumber-sumber laman berita Rusia daripada rangkaian internet milik Starlink, lapor akhbar Daily Star semalam.
 Ketua Pegawai Eksekutif SpaceX itu dalam kenyataannya di Twitter berkata, beliau tidak akan menyekat akses sumber berita dari Rusia, melainkan diacu dengan senjata api.
“Starlink telah diminta oleh beberapa negara (bukan Ukraine) untuk menyekat sumber berita dari Rusia.
“Kami tidak akan melakukannya kecuali diacu dengan senjata api,” demikian menurut ciapan Musk di Twitter.
Kenyataan itu dikeluarkan kurang 24 jam selepas bilionair itu berkongsikan sokongannya terhadap Ukraine dan rakyat Rusia yang menentang konflik peperangan tersebut.
“Semoga kekal tabah, Ukraine. Saya juga bersimpati kepada individu-individu hebat di Rusia yang enggan konflik ini berlaku,” katanya. – AGENSI


PM yakin peluang BN di Johor cerah
Oleh AHMAD SHAHERMAN SHAMSURI

6 Mac 2022, 9:22 pm
SEGAMAT – Perdana Menteri, Datuk Seri Ismail Sabri yakin Barisan Nasional mampu memenangi Pilihan Raya Negeri (PRN) Johor 2022 dengan majoriti selesa melebihi dua pertiga.
Beliau yang juga Naib Presiden UMNO bagaimanapun meminta semua pihak terutamanya jentera parti untuk bekerja lebih keras sehingga hari pengundian selesai.
“Bagi saya peluang BN adalah baik, namun seperti saya katakan dalam setiap apapun pertandingan sebelum wisel penamat ditiup dan diisytiharkan kemenangan kita masih tidak boleh katakan kita sudah menang.
“Semua jentera masih perlu bekerja selagi kita belum menang, kita tak nak majoriti mudah, kita nak lebih daripada majoriti mudah kalau boleh dua pertiga” katanya.
Beliau berkata demikian pada Majlis Pelancaran Rumah Keluarga Angkatan Tentera (RKMAT) Kem Segamat di sini hari ini.
Turut hadir pada majlis tersebut adalah Menteri Kanan Pertahanan, Datuk Seri Hishammuddin Hussein dan Panglima Angkatan Tentera, Jeneral Tan Sri Affendi Buang.-KOSMO! ONLINE.


Aina jadi pokok bunga, Lady Gaga dah buat dulu
Oleh MOHD. HAIKAL ISA

6 Mac 2022, 10:29 pm
KUALA LUMPUR – Penyanyi Aina Abdul sekali lagi muncul dengan fesyen pelik apabila menjadi ‘pokok bunga’ ketika mendendangkan lagu Nafas Cinta pada Anugerah Juara Lagu ke-36 (AJL36) sebentar tadi.
Aina atau nama sebenarnya, Nurul Aina Abdul Ghani yang bergandingan dengan Khai Bakar menerusi lagu tersebut dan kini menjadi perbualan ramai dalam gelanggang media sosial terutama Twitter.
“Aina Abdul baru lepas redah semak ke sebelum naik ‘perform’ atas stage AJL? Banyak nau rumput pokok bagai tersangkut,” ciap seorang netizen dalam Twitter.
Sebelum ini, ramai selebriti antarabangsa pernah muncul dengan imej sedemikian termasuk Lady Gaga yang wajahnya dipenuhi jambangan bunga dalam satu penampilan umum.
Pada edisi terdahulu, Aina menjadi artis paling menyerlah dengan fesyen unik.
Paling diingati, dia pernah mencetuskan kontroversi menerusi lagu Sumpah apabila gimik ‘darah’ menitis daripada gaunnya disifatkan keterlaluan sehingga persembahannya disekat dalam YouTube.

Nafas Cinta merupakan salah satu daripada 12 lagu bertanding pada malam ini yang bersiaran langsung dari Pusat Dagangan Dunia Kuala Lumpur (WTCKL) dan dihoskan oleh Alif Satar dan Nabila Huda.
Lagu berkenaan hasil ciptaan Wan Zakaria dan Aina sendiri. – KOSMO! ONLINE


Katil tergantung Naim, gaun ‘semak-samun’ Aina curi tumpuan
Oleh MOHAMMAD SHAHEMY AZMI

6 Mac 2022, 10:54 pm
KUALA LUMPUR – Persembahan finalis Anugerah Juara Lagu ke-36 (AJL36) Naim Daniel dan Aina Abdul Mencuri perhatian penonton dengan konsep yang dibawakan mereka.
Naim ketika muncul membawakan lagu Purnama tampil dengan persembahan menyanyi di atas katil tergantung sehingga membuatkan penonton berasa seriau.
Lebih menakutkan sewaktu Naim membuat persmbahan, kelihatan katil yang tergantung bergoyang dan senget, sekali gus membuatkan penyanyi terpaksa menyeimbangkan badannya.
Penyanyi berusia 25 tahun itu ketika ditemui selepas membuat persembahan mengakui keadaan katil yang menjadi ‘pentasnya’ ketika membuat persembahan berada dalam keadaan tidak stabil.
“Katil tidak stabil dan senget. Takut juga sebenarnya,” ujar Naim.
Aina Abdul pula menerusi duet dengan Khai Bahar mendendangkan lagu Nafas Cinta sekali lagi menarik perhatian dengan fesyen pelik yang diperagakan.

Aina mencuit hati penonton apabila memakai gaun yang dikatakan seperti ‘pasu bunga’ bergerak.
Malah ada juga netizen menggelar Aina seperti baru sahaja keluar dari semak-samun dek pakaian yang dipakainya meriah dengan bunga-bungaan dan dedaunan merimbun.
“Aina Abdul baru lepas redah semak ke sebelum naik pentas? Banyak sangat pokok dengan rumput tersangkut,” ciap seorang pengguna Twitter.
Sekadar info, AJL36 yang berlangsung di Dewan Merdeka Pusat Dagangan Dunia Putra (PWTC) menampilkan hos pelakon Nabila Huda bergandingan dengan penyanyi, Alif Satar. – KOSMO! ONLINE


Cuaca buruk hampir di kesemua negeri malam ini
Oleh HARRITH HISHAM

6 Mac 2022, 7:19 pm
PETALING JAYA – Penduduk di Semenanjung serta Sabah dan Sarawak dinasihatkan berwaspada susulan amaran ribut petir, hujan lebat dan angin kencang malam ini.
Jabatan Meteorologi (MetMalaysia) dalam satu kenyataan berkata, amaran cuaca buruk itu dijangka berlaku sehingga pukul 9 malam.
“Di Kelantan membabitkan Jeli, Tanah Merah, Kuala Krai dan Gua Musang manakala di Terengganu melibatkan Besut, Setiu dan Hulu Terengganu.
“Di Pahang pula, amaran dikeluarkan di Tanah Tinggi Cameron, Lipis, Raub, Jerantut, Temerloh, Maran dan Bera,” katanya.
Sementara itu, amaran yang sama turut dikeluarkan bagi keseluruhan negeri Perlis, Kedah, Pulau Pinang, Perak, Selangor, Kuala Lumpur dan Putrajaya.
“Di sebelah selatan, hujan lebat hanya tertumpu bagi kawasan Seremban dan Port Dickson di Negeri Sembilan.

“Di Sarawak membabitkan Kuching, Serian, Samarahan, Bintulu dan Limbang sementara di Sabah tertumpu di Pedalaman (Sipitang, Tenom dan Nabawan) dan Sandakan (Kinabatangan dan Sandakan),” ujarnya. – KOSMO! ONLINE


PRN Johor : Bekas ADUN Bersatu ‘lompat’ semula ke BN
Oleh MASTURAH SURADI

6 Mac 2022, 9:03 pm
KOTA TINGGI – Bekas Ahli Dewan Undangan Negeri (ADUN) dari Parti Peribumi Bersatu Malaysia (Bersatu), Rosleli Jahari hari ini mengumumkan keluar dari parti itu dan menyertai UMNO kembali.
Video pengumuman tersebut yang berdurasi satu minit 20 saat dimuat naik di Facebook Najib Razak hari ini.
Rosleli berkata, dengan pengumuman itu beliau dengan ini akan membantu calon Barisan Nasional (BN) bagi Dewan Undangan Negeri (DUN) Johor Lama.
“Saya dengan rasa rendah hati syukur dan tawaduk kepada Allah ingin umumkan keluar dari parti Bersatu kerana hilang keyakinan kepada presiden parti dan pentadbiran seluruh Malaysia.
“Dengan ini saya memohon untuk sertai UMNO parti asal saya untuk saya kembali berjuang dalam parti UMNO dan khasnya membantu calon-calon atas tiket BN khasnya di kawasan DUN Johor Lama.
“Jadi tugas saya kepada Bersatu selesai apabila UMNO dan BN mengambil alih pentadbiran kerajaan negeri Johor,”katanya dalam video tersebut.

Terdahulu, Rosleli yang sebelum ini bertanding atas tiket BN pada Pilihan Raya Umum (PRU-14) bertindak keluar parti selepas Pakatan Harapan (PH) menang sekaligus mentadbir kerajaan melalui gabungan parti bersama Bersatu. -KOSMO! ONLINE


2 sungai di Selangor, Pulau Pinang lepasi paras bahaya
Oleh HARRITH HISHAM

6 Mac 2022, 9:39 pm
PETALING JAYA – Dua sungai masing-masing di Selangor dan Pulau Pinang dilaporkan telah melepasi paras bahaya setakat pukul 9 malam tadi.
Menurut laman web info banjir Jabatan Pengairan dan Saliran (JPS), kedua-dua sungai terbabit terus menunjukkan trend meningkat sejak petang tadi.
Paras air di stesen Sungai Klang di Bandar Klang, Selangor mencatatkan bacaan 3.10 meter (m) melebihi paras bahaya dengan bacaan normal iaitu 2.20 m.
Selain itu, Sungai Langat dan Sungai Damansara turut dilaporkan meningkat melebihi paras amaran dan waspada.
Di Pulau Pinang, paras air Sungai Jawi di stesen Seberang Perai Selatan mencatatkan bacaan 6.07 m berbanding bacaan normal 2.40 m.
Sementara itu, Sungai Junjung dan Juru turut dilaporkan telah melepasi paras amaran dan waspada dengan trend meningkat.

Terdahulu, MetMalaysia mengeluarkan amaran ribut petir dan hujan lebat di 12 negeri termasuk Sabah dan Sarawak malam ini. – KOSMO! ONLINE


Isteri berpantang, Syamel ganti nyanyi lagu Boneka
Oleh MOHD. HAIKAL ISA

6 Mac 2022, 10:07 pm
KUALA LUMPUR – Meleraikan teka-teki ramai, suami kepada Ernie Zakri iaitu Syamel menggantikan posisi penyanyi tersebut mendendangkan lagu Boneka pada acara berprestij, Anugerah Juara Lagu ke-36 (AJL36) sebentar tadi.
Syamel atau nama sebenarnya, Syameel Aqmal Mohd. Fodzly melunaskan tanggungjawab menyanyikan lagu ciptaan Omar K, Firdaus Rahmat dan Iqie Hugh berkenaan dengan rendisi tersendiri.
Terdahulu, Ernie selamat melahirkan cahaya mata perempuan di sebuah pusat perubatan di ibu negara pada 22 Februari lalu.
Disebabkan masih dalam fasa berpantang, pemilik nama sebenar Nur Ernie Shahirah Zakri itu tidak dapat membuat persembahan menyanyikan lagu Boneka pada malam ini.
AJL36 yang bersiaran langsung dari Pusat Dagangan Dunia Kuala Lumpur (WTCKL) dan dihoskan oleh Alif Satar dan Nabila Huda.
Sebanyak 12 lagu terbaik tanah air berentap pada edisi kali ini iaitu Boneka (Ernie Zakri), Intan Payung (Noraniza Idris & Bunga), Purnama (Naim Daniel), Aewo (Shiha Zikir & Noki), Salahku (Yonnyboii), Pelukan Angkasa (Sekumpulan Orang Gila & Shila Amzah), Lara (Haqiem Rusli, Hael Husaini & Naim Daniel), Angkara (Siti Nordiana), Mimpi (Haqiem Rusli) dan Cinta (Marsha).

Sementara itu, Aina Abdul turut bertanding menerusi dua buah lagu iaitu Sepi dan Nafas Cinta (duet bersama Khai Bahar). – KOSMO! ONLINE